ANAKOINΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ Ενιαία αγορά - Πράξη II Μαζί για μια νέα ανάπτυξη /* COM/2012/0573 final - 2012/ () */





ANAKOINΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ Ενιαία αγορά - Πράξη II Μαζί για μια νέα ανάπτυξη (Κείμενο που παρουσιάζει ενδιαφέρον για τον ΕΟΧ) Πίνακας περιεχομένων 1..... ΕΙΣΑΓΩΓΗ.. 3 2..... Μαζι για νεα αναπτυξη.. 5 2.1. Ανάπτυξη πλήρως ολοκληρωμένων δικτύων στην ενιαία αγορά. 6 Σιδηροδρομικές μεταφορές. 7 Θαλάσσιες μεταφορές. 7 Αεροπορικές μεταφορές. 8 Ενέργεια. 9 2.2. Προώθηση της διασυνοριακής κινητικότητας των πολιτών και των επιχειρήσεων 9 Κινητικότητα των πολιτών. 10 Πρόσβαση σε χρηματοδότηση. 11 Το ρυθμιστικό περιβάλλον για τις επιχειρήσεις. 12 2.3. Στήριξη της ψηφιακής οικονομίας σε ολόκληρη την Ευρώπη· 13 Υπηρεσίες. 14 Ψηφιακή ενιαία αγορά. 15 Ηλεκτρονική τιμολόγηση στις δημόσιες συμβάσεις. 16 2.4. Ενίσχυση της κοινωνικής επιχειρηματικότητας, της συνοχής και της εμπιστοσύνης των καταναλωτών/απαγόρευσης των διακρίσεων. 17 Καταναλωτές. 18 Κοινωνική συνοχή και την κοινωνική επιχειρηματικότητα. 18 3..... ΣΥΜΠΕΡΑΣΜΑ.. 19 ΠΑΡΑΡΤΗΜΑ Ι: Κατάλογος των βασικων δράσεων τησ πεα ιι 20 ΠΑΡΑΡΤΗΜΑ ΙΙ: Πράξη για την ενιαία αγορά Ι: Καθεστώς των δράσεων.. 23 1. ΕΙΣΑΓΩΓΗ Εφέτος είναι η 20ή επέτειος εγκαθίδρυσης της ενιαίας αγοράς. Πολλά έχουν επιτευχθεί: από το 1992 έως το 2008, η ενιαία αγορά οδήγησε σε 2,77 εκατομμύρια θέσεις εργασίας επιπλέον στην ΕΕ και σε αύξηση κατά 2,13% του ΑΕΠ[1]. Για τους ευρωπαίους καταναλωτές η εσωτερική αγορά συνεπάγεται περισσότερες δυνατότητες επιλογής σε χαμηλότερες τιμές – ένα απλό παράδειγμα είναι η κατά 70% μείωση των τελών της κινητής τηλεφωνίας. Σε ότι αφορά τους πολίτες, η ενιαία αγορά τους έδωσε τη δυνατότητα να ταξιδεύουν ελεύθερα, να διαμένουν και να εργάζονται σε όποιο μέρος επιθυμούν. Σε ότι αφορά τους νέους, έχουν την ευκαιρία να σπουδάσουν στο εξωτερικό – περισσότεροι από 2,5 εκατομμύρια σπουδαστές έχουν δράξει την ευκαιρία αυτή την τελευταία 25ετία. Σε ότι αφορά τις 23 εκατομμύρια επιχειρήσεις στην ΕΕ, η ενιαία αγορά έχει δώσει πρόσβαση σε 500 εκατομμύρια καταναλωτές. Το μήνυμα είναι σαφές και υπάρχουν αποδεικτικά στοιχεία: μια ισχυρή, εμβαθυμένη και ολοκληρωμένη ενιαία αγορά δημιουργεί ανάπτυξη, θέσεις εργασίας και παρέχει ευκαιρίες στους ευρωπαίους πολίτες, οι οποίες δεν υφίσταντο πριν από 20 χρόνια. Η ανάπτυξη της ενιαίας αγοράς αποτελεί μια συνεχή διαδικασία. Η ενιαία αγορά πρέπει να ανταποκρίνεται σε έναν διαρκώς μεταβαλλόμενο κόσμο, όπου οι κοινωνικές και δημογραφικές προκλήσεις, οι νέες τεχνολογίες και επιταγές, και η πίεση στους φυσικούς πόρους και η αλλαγή του κλίματος πρέπει να ενσωματωθούν στον πολιτικό προβληματισμό. Η οικονομική και χρηματοπιστωτική κρίση έχει δημιουργήσει πρόσθετες προκλήσεις και έχει τονίσει την ανάγκη για θεμελιώδεις διαρθρωτικές μεταρρυθμίσεις. Πρόκειται και για οικονομική κρίση η οποία είναι και κοινωνική κρίση, εφόσον σταθερά σημειώνονται υψηλά ποσοστά ανεργίας, ιδίως μεταξύ των νέων, και εφόσον ένα μέρος του ευρωπαϊκού πληθυσμού ζει σε συνθήκες φτώχειας. Πρέπει να αντιμετωπίσουμε την κρίση επειγόντως, με φιλόδοξο πνεύμα και με αποφασιστικότητα. Αν δεν το επιτύχουμε αυτό τότε μπορεί να αυξηθεί ο κίνδυνος εσωστρέφειας της Ευρώπης και των κρατών μελών της και να υπονομευθεί η εμπιστοσύνη στο ευρωπαϊκό σχέδιο. Η ενιαία αγορά αποτελεί βασικό εργαλείο για την επίτευξη του μακροπρόθεσμου οράματος για μια άκρως ανταγωνιστική κοινωνική οικονομία της αγοράς. Ενισχύει την ανταγωνιστικότητα της Ευρώπης στην παγκόσμια αγορά. Η συνέπεια και η συμπληρωματικότητα μεταξύ εσωτερικών και εξωτερικών πολιτικών θα ενισχύσουν το εμπόριο και την ανάπτυξη. Περισσότερο από ποτέ άλλοτε χρειαζόμαστε μια ενιαία αγορά που να στηρίζει μεταρρυθμίσεις για μεγαλύτερη ανάπτυξη και περισσότερες θέσεις εργασίας, να ενισχύει την εμπιστοσύνη των πολιτών και των επιχειρήσεων και να τους αποφέρει απτά καθημερινά οφέλη. Προς τούτο απαιτείται διαρκής προσοχή και εστίαση. Η Πράξη για την ενιαία αγορά[2], που υποβλήθηκε από την Επιτροπή τον Απρίλιο του 2011 ορίζει δώδεκα δράσεις για την περαιτέρω ανάπτυξη της ενιαίας αγοράς, γεγονός που αντανακλά τη συνολική προσέγγιση που τόσο ο Mario Monti καθώς και το Ευρωπαϊκό Κοινοβούλιο υποστήριξαν στις αντίστοιχες εκθέσεις τους σχετικά με το μέλλον της ενιαίας αγοράς[3] [4]. Ανακοίνωσε μια σειρά δώδεκα βασικών δράσεων και 50 συμπληρωματικών δράσεων για την τόνωση της ανάπτυξης και την ενίσχυση της εμπιστοσύνης. Η κοινή συμμετοχή του Ευρωπαϊκού Κοινοβουλίου, του Συμβουλίου της ΕΕ, της Ευρωπαϊκής Οικονομικής και Κοινωνικής Επιτροπής, της Επιτροπής των Περιφερειών και πολλών ενδιαφερομένων οδήγησε σε ένα ευρέως αποδεκτό πολιτικό όραμα για την περαιτέρω ανάπτυξη της ενιαίας αγοράς και έδωσε τη δυνατότητα να επικεντρωθεί η πολιτική προσοχή. Ωστόσο, πρέπει επειγόντως να επιτευχθεί πρόοδος ώστε να συμφωνηθούν γρήγορα οι δώδεκα προτάσεις προτεραιότητας της πρώτης Πράξης για την ενιαία αγορά και, εφόσον είναι δυνατόν, μέχρι το τέλος του τρέχοντος έτους, σύμφωνα με το αίτημα του Ευρωπαϊκού Συμβουλίου[5]. Μέχρι σήμερα, έντεκα από τις δώδεκα βασικές προτάσεις δράσης δεν έχουν ακόμη συμφωνηθεί από το Ευρωπαϊκό Κοινοβούλιο και το Συμβούλιο. Δεδομένου του επείγοντος χαρακτήρα της κρίσης, πρέπει να δράσουμε τώρα για να ετοιμάσουμε περαιτέρω ενέργειες. Στην παρούσα ανακοίνωση εξαγγέλλεται λοιπόν η δεύτερη Πράξη για την ενιαία αγορά με μια δεύτερη δέσμη δράσεων προτεραιότητας. Σκοπός των δράσεων αυτών είναι να επιτευχθούν πραγματικά αποτελέσματα στην πράξη και οι πολίτες και οι επιχειρήσεις να χρησιμοποιούν με εμπιστοσύνη την ενιαία αγορά προς όφελός τους. Δεδομένου ότι η σημερινή κρίση εξελίσσεται και εμφανίζονται νέες προκλήσεις, αναμφίβολα θα χρειαστούν στο μέλλον και άλλα μέτρα για την ενιαία αγορά, τα οποία θα ωθήσουν την ανάπτυξη και την αύξηση της ευημερίας. Η επιτυχία του εγχειρήματος αυτού θα εξαρτηθεί από το κατά πόσον οι κανόνες της ενιαίας αγοράς εφαρμόζονται στην πράξη με τρόπο αποτελεσματικό, προβλέψιμο και αξιόπιστο. Για τον σκοπό αυτό έχει πρωταρχική σημασία η μεταφορά στο εθνικό δίκαιο και η καθημερινή εφαρμογή της νομοθεσίας της ενιαίας αγοράς από τις αρχές των κρατών μελών. Η Επιτροπή θα αφιερώσει αναπόσπαστα την προσοχή της στην πρόκληση αυτή, όπως προβλέπεται στην ανακοίνωση του Ιουνίου 2012 σχετικά με το θέμα αυτό[6]. Γίνεται ειδικότερα έκκληση για πρόσθετες προσπάθειες σε τομείς που παρουσιάζουν το μεγαλύτερο δυναμικό ανάπτυξης, δηλαδή υπηρεσίες και δίκτυα. Θα βελτιωθεί επίσης η παρακολούθηση της λειτουργίας της ενιαίας αγοράς, με τη χρήση της διαδικασίας του ευρωπαϊκού εξαμήνου. Στόχος είναι να ενισχυθεί η πίεση από τους ομολόγους και να υποβληθούν δράσεις για την καταπολέμηση των υπολοιπόμενων εμποδίων, σε ευρωπαϊκό καθώς και σε εθνικό επίπεδο. Το σημαντικότερο είναι ότι για να γίνει το όραμα της ενιαίας αγοράς απτή πραγματικότητα για τους πολίτες και τις επιχειρήσεις, θα απαιτηθεί συνεχής πολιτική στήριξη από όλους τους παράγοντες. Η πρώτη πράξη για την ενιαία αγορά ήδη επωφελείται του πνεύματος εταιρικής σχέσης μεταξύ της Επιτροπής, του Ευρωπαϊκού Κοινοβουλίου και του Συμβουλίου. Το ίδιο πνεύμα εταιρικής σχέσης θα απαιτηθεί για την έκδοση της δεύτερης πράξης για την ενιαία αγορά. 2. ΜΑΖΙ ΓΙΑ ΝΕΑ ΑΝΑΠΤΥΞΗ Μετά την έγκριση της πρώτης πράξης για την ενιαία αγορά, τον Απρίλιο του 2011, η Επιτροπή υπέβαλε προτάσεις για τις δώδεκα βασικές δράσεις της και για 36 από τις 50 συμπληρωματικές δράσεις (βλ. παράρτημα II). Η παρούσα ανακοίνωση βασίζεται στην πράξη για την ενιαία αγορά και προσδιορίζει τέσσερις κινητήριες δυνάμεις στις οποίες πρέπει να εστιάζουν οι τέσσερις βασικές δράσεις. Οι τέσσερις κινητήριες δυνάμεις για νέα ανάπτυξη που προτείνονται στην παρούσα ανακοίνωση είναι οι ακόλουθες: 1. Ανάπτυξη πλήρως ολοκληρωμένων δικτύων στην ενιαία αγορά 2. Προώθηση της κινητικότητας των πολιτών και των επιχειρήσεων σε διασυνοριακό επίπεδο 3. Υποστήριξη της ψηφιακής οικονομίας σε ολόκληρη την Ευρώπη 4. Ενίσχυση της κοινωνικής επιχειρηματικότητας, της συνοχής και της εμπιστοσύνης των καταναλωτών. Τα δίκτυα αποτελούν τη σπονδυλική στήλη της οικονομίας και ο επιδιωκόμενος στόχος είναι η δημιουργία μιας ενιαίας αγοράς εντός της οποίας οι πολίτες και οι επιχειρήσεις θα επωφελούνται ενιαίας αγοράς μεταφορών και ενέργειας. Η κινητικότητα των πολιτών και των επιχειρήσεων σε διασυνοριακό επίπεδο βρίσκεται στο επίκεντρο της ενιαίας αγοράς· πρέπει να κάνουμε το παν για να την προωθήσουμε περαιτέρω. Ο ψηφιακός τομέας αποτελεί κύρια κινητήρια δύναμη για την παραγωγικότητα καθώς και για τη δημιουργικότητα, και θα πρέπει να καταβληθούν ιδιαίτερες προσπάθειες για μια ψηφιακή ενιαία αγορά, μέσα στην οποία οι πολίτες και οι επιχειρήσεις θα έχουν την ελευθερία να πραγματοποιούν διασυνοριακές συναλλαγές μέσω διαδικτύου, χωρίς περιορισμούς. Η κοινωνική επιχειρηματικότητα, η συνοχή και η εμπιστοσύνη των καταναλωτών εξασφαλίζουν την χωρίς αποκλεισμούς ανάπτυξη, προσφέροντας ευκαιρίες στους πολίτες και στις επιχειρήσεις, βάσει δίκαιων, ισχυρών και ισότιμων κανόνων. Τα δώδεκα εργαλεία και βασικές δράσεις που ορίζονται στο πλαίσιο των εν λόγω τεσσάρων κινητηρίων δυνάμεων έχουν προσδιοριστεί λαμβανομένης υπόψη της γνώμης του Ευρωπαϊκού Κοινοβουλίου[7], των κρατών μελών, της Ευρωπαϊκής Οικονομικής και Κοινωνικής Επιτροπής[8] και των ενδιαφερόμενων φορέων. Αντανακλούν τις αρχές για τη βελτίωση της νομοθεσίας, τις εργασίες που πραγματοποιήθηκαν στο πλαίσιο της μελέτης για το κόστος της μη Eυρώπης, η οποία εκπονείται τώρα για λογαριασμό της Επιτροπής, και τους 20 κύριους προβληματισμούς τους οποίους υπογραμμίζουν οι πολίτες και οι επιχειρήσεις[9]. Επιπλέον, πρέπει να εξεταστούν σε συνδυασμό με την τρέχουσα αναθεώρηση των εμβληματικών πρωτοβουλιών «Ευρώπη 2020», και ιδίως της στρατηγικής για τη βιομηχανική πολιτική[10], του ψηφιακού θεματολογίου[11], της πρωτοβουλίας «Ένωση καινοτομίας»[12]. Και οι δώδεκα βασικές δράσεις θα συμβάλουν στην ανάπτυξη, την απασχόληση και την εμπιστοσύνη των πολιτών στην ενιαία αγορά. Μπορούν να έχουν ολοκληρωθεί όλες μέχρι τη λήξη της θητείας της παρούσας Επιτροπής. Όλες οι ενέργειες δεν είναι νομοθετικής φύσης, αλλά αναμένεται ότι στην πράξη θα έχουν όλες πραγματικό αντίκτυπο[13]. 2.1. Ανάπτυξη πλήρως ολοκληρωμένων δικτύων στην ενιαία αγορά Τα δίκτυα παρέχουν υπηρεσίες τις οποίες χρησιμοποιούν καθημερινά οι περισσότεροι πολίτες και επιχειρήσεις, κυρίως στους τομείς των μεταφορών και της ενέργειας. Ωστόσο, η ενιαία αγορά παρά τις προόδους που σημειώνονται, είναι ελλιπής ακριβώς σε αυτούς τους δύο τομείς. Τα όραμα της Επιτροπής είναι μια ενιαία αγορά μεταφορών και ενέργειας στο πλαίσιο της οποίας οι καταναλωτές, είτε πρόκειται για πολίτες ή για επιχειρήσεις, μπορούν πραγματικά να επιλέγουν και οι εταιρείες είναι ελεύθερες να προσφέρουν τις υπηρεσίες τους οπουδήποτε, οποτεδήποτε και σε οποιονδήποτε πελάτη, σε ισότιμη βάση. Αποτελεσματικά, ολοκληρωμένα και βιώσιμα δίκτυα υποδομών για τις μεταφορές και την ενέργεια αποτελούν προϋπόθεση για την πραγματοποίηση του οράματος αυτού. Προωθώντας παράλληληλα την αποτελεσματική χρήση των υφιστάμενων δικτύων, η ΕΕ θα συνεχίσει να χρηματοδοτεί την ανάπτυξή τους μέσω των διαρθρωτικών ταμείων και του Ταμείου Συνοχής και των διευρωπαϊκών δικτύων. Οι προτάσεις για τον προϋπολογισμό της ΕΕ μετά το 2013 και ιδίως η διευκόλυνση «Συνδέοντας την Ευρώπη», παρέχουν σημαντικές πηγές επενδύσεων στους τομείς των μεταφορών, της ενέργειας και των ψηφιακών δικτύων που πρέπει να κινητοποιηθούν έτσι ώστε όλα τα κράτη μέλη να έχουν τη δυνατότητα πλήρους συμμετοχής στην ενιαία αγορά. Έχει σημειωθεί σημαντική πρόοδος για την πραγματοποίηση αυτού του οράματος σε πολλούς τρόπους μεταφοράς και με την εφαρμογή της τρίτης δέσμης μέτρων για την ενέργεια, η οποία έχει ως αποτέλεσμα την καλύτερη επιλογή υπηρεσιών και μεγαλύτερο όφελος για τους καταναλωτές. Για να συμβάλει στην ολοκλήρωση της ευρωπαϊκής εσωτερικής αγοράς μεταφορών και ενέργειας, η Επιτροπή θα συνεχίσει να επιδιώκει την αυστηρή εφαρμογή των κανόνων περί ανταγωνισμού, και ιδίως των αντιμονοπωλιακών κανόνων. Αλλά πρέπει να γίνουν πολύ περισσότερα ιδίως στις σιδηροδρομικές, αεροπορικές και θαλάσσιες μεταφορές, καθώς και στον τομέα της ηλεκτρικής ενέργειας και του φυσικού αερίου, καθώς οι ευρωπαϊκές επιχειρήσεις και οι καταναλωτές εξακολουθούν να πληρώνουν αδικαιολόγητα υψηλές τιμές, οι οποίες οφείλονται στις ανεπαρκείς και κατακερματισμένες αγορές μεταφορών και ενέργειας. Η Επιτροπή έχει προσδιορίσει τέσσερις βασικές δράσεις οι οποίες αποτελούν τα επόμενα βήματα για την επίτευξη του κοινού μας αράματος. Η Επιτροπή θα εξακολουθήσει επίσης να εξετάζει τομείς στους οποίους θα μπορούσαν να προκύψουν πρόσθετα οικονομικά αλλά και περιβαλλοντικά και κοινωνικά οφέλη, για παράδειγμα στον τομέα των οδικών εμπορευματικών μεταφορών. Λόγω των υφιστάμενων περιορισμών στις ενδομεταφορές, σημαντικός αριθμός φορτηγών οχημάτων μετακινείται χωρίς φορτίο, υπάρχει αρνητικός αντίκτυπος στην ανταγωνιστικότητα και στο εμπόριο και δυσχεραίνεται ο έλεγχος της συμμόρφωσης με τα βασικά κοινωνικά πρότυπα. Σιδηροδρομικές μεταφορές Βασική δράση 1: Άνοιγμα των υπηρεσιών σιδηροδρομικών μεταφορών επιβατών εσωτερικού σε επιχειρήσεις από άλλο κράτος μέλος, για τη βελτίωση της ποιότητας και της αποδοτικότητας από πλευράς κόστους των σιδηροδρομικών μεταφορών επιβατών. Στον τομέα των σιδηροδρομικών μεταφορών, εξακολουθεί να μην επιτρέπεται στους φορείς εκμετάλλευσης ενός κράτους μέλους να μεταφέρουν επιβάτες σε γραμμές εσωτερικού, εντός άλλου κράτους μέλους. Ταυτόχρονα, οι δημόσιες συμβάσεις υπηρεσιών μπορούν να ανατίθενται απευθείας χωρίς ανοικτές διαδικασίες. Η πείρα που αποκτήθηκε σε κράτη μέλη, τα οποία άνοιξαν την αγορά για υπηρεσίες μεταφοράς επιβατών εσωτερικού δείχνει ότι ο ανταγωνισμός στον τομέα των σιδηροδρομικών μεταφορών οδήγησε σε σημαντική αύξηση της αποδοτικότητας, ιδίως σε κατεστημένες σιδηροδρομικές επιχειρήσεις. Αυτό οδήγησε σε ουσιαστική εξοικονόμηση χρηματοδότησης του δημοσίου στις σιδηροδρομικές υπηρεσίες στο πλαίσιο συμβάσεων παροχής δημόσιας υπηρεσίας, η οποία θα μπορούσε να φτάσει μέχρι 20-30%. Βασιζόμενη σε αυτές τις θετικές εμπειρίες, η Επιτροπή θα υποβάλει μια τέταρτη δέσμη μέτρων για τους σιδηροδρόμους. Η δέσμη μέτρων παρέχει το δικαίωμα σε όλες τις εγκεκριμένες σιδηροδρομικές επιχειρήσεις της ΕΕ να εκτελούν υπηρεσίες μεταφοράς επιβατών εσωτερικού με ανοικτή πρόσβαση στην ΕΕ και το δικαίωμα να υποβάλουν προσφορές για συμβάσεις παροχής δημόσιας υπηρεσίας, με τον τρόπο δε αυτό θα οδηγήσει σε σιδηροδρομικές υπηρεσίες μεταφορών εσωτερικού περισσότερο ανταγωνιστικές και αποδοτικές, καλύτερης ποιότητας και με χαμηλότερο κόστος για τους ευρωπαίους πολίτες. Αυτό θα έχει ως αποτέλεσμα περισσότεροι επιβάτες που χρησιμοποιούν άλλους τρόπους μεταφοράς να στραφούν προς στις υπηρεσίες αυτές, πράγμα που θα έχει και θετικό αντίκτυπο για το περιβάλλον. Η δέσμη πρέπει επίσης να ενισχύσει τη διακυβέρνηση της διαχείρισης της υποδομής για τη βελτιστοποίηση της χρήσης της υπάρχουσας υποδομής μέσω της καλύτερης κατανομής της μεταφορικής ικανότητας, του σχεδιασμού των έργων συντήρησης και ανάπτυξης. Παράλληλα με μια νέα κοινή προσέγγιση σε ότι αφορά τους κανόνες ασφάλειας και διαλειτουργικότητας, αυτό θα βοηθήσει στη διασφάλιση της χωρίς διακρίσεις πρόσβασης, έτσι ώστε να επιτευχθεί γνήσιος ισότιμος ανταγωνισμός. Θαλάσσιες μεταφορές Βασική δράση 2: Δημιουργία μιας πραγματικής ενιαίας αγοράς για τις θαλάσσιες μεταφορές, με την κατάργηση πλέον της υπαγωγής των ενωσιακών εμπορευμάτων που μεταφέρονται μεταξύ θαλασσίων λιμένων της ΕΕ στις διοικητικές και τελωνειακές διατυπώσεις που ισχύουν για τα εμπορεύματα που φθάνουν από υπερπόντιους λιμένες. Το 40% περίπου των εμπορευμάτων της ενιαίας αγοράς μεταφέρονται μέσω θαλασσίων μεταφορών μικρών αποστάσεων μεταξύ λιμένων της ΕΕ[14]. Σήμερα, τα πλοία που κινούνται μεταξύ ενωσιακών λιμένων θεωρείται ότι έχουν εγκαταλείψει το τελωνειακό έδαφος της ΕΕ. Αυτό έχει ως αποτέλεσμα, υπό συνήθεις διαδικασίες, τα πλοία που μεταφέρουν φορτίο από ένα κράτος μέλος σε άλλο να πρέπει να διεκπεραιώσουν τις ίδιες πολύπλοκες διοικητικές διατυπώσεις όπως και τα πλοία που καταπλέουν από υπερπόντιους λιμένες. Ως εκ τούτου, παρόλο που η ενωσιακή νομοθεσία έχει ήδη προβλέψει απλουστευμένες διοικητικές διαδικασίες για τις θαλάσσιες μεταφορές, τα πλοία που ταξιδεύουν μεταξύ λιμένων της ΕΕ εξακολουθούν να υπόκεινται σε ένα σημαντικό αριθμό σύνθετων διαδικασιών, εξαιτίας των οποίων οι ενδοενωσιακή ναυτιλία βρίσκεται σε μειονεκτική θέση σε σύγκριση με άλλους τρόπους μεταφοράς. Για να δημιουργηθεί μια πραγματική εσωτερική αγορά για τα προϊόντα που μεταφέρονται με πλοία, η Επιτροπή, στο πλαίσιο των ευρύτερων προσπαθειών της για την τόνωση της ανάπτυξης στους τομείς της θάλασσας και της ναυτιλίας[15], θα υποβάλει τη δέσμη «Γαλάζια ζώνη», η οποία περιλαμβάνει νομοθετικές και μη νομοθετικές πρωτοβουλίες για τη μείωση του διοικητικού φόρτου στις ενδοενωσιακές θαλάσσιες μεταφορές, σε ένα επίπεδο συγκρίσιμο με εκείνο των άλλων τρόπων μεταφοράς (αεροπορικές, σιδηροδρομικές, οδικές μεταφορές). Αυτή θα στηρίζεται από τις σύγχρονες τεχνολογίες ΤΠΕ, οι οποίες καθιστούν δυνατή την αξιόπιστη παρακολούθηση των πλοίων και των φορτίων με ικανοποιητική βεβαιότητα, όταν η θαλάσσια μεταφορά πραγματοποιείται εντός της ενιαίας αγοράς. Η ελκυστικότητα των θαλάσσιων μεταφορών εξαρτάται, εξάλλου, από τη διαθεσιμότητα, την αποτελεσματικότητα και την αξιοπιστία των λιμενικών υπηρεσιών. Σε έναν παγκοσμιοποιημένο κόσμο χρειάζεται μια ολοκληρωμένη προσέγγιση της αλυσίδας αξίας. Ως εκ τούτου, η πρόσβαση σε λιμένες θα πρέπει να οργανωθεί κατά τρόπο ολοκληρωμένο. Οι λιμενικές αρχές έχουν να διαδραματίσουν σημαντικό ρόλο στο πλαίσιο αυτό. Η διαθεσιμότητα, η αποτελεσματικότητα και η αξιοπιστία των λιμενικών υπηρεσιών θα συμβάλει στην ενίσχυση της ελκυστικότητας των θαλάσσιων μεταφορών. Συνεπώς, η Επιτροπή εργάζεται και για την ενίσχυση της αποτελεσματικότητας και της συνολικής ποιότητας των λιμενικών υπηρεσιών, χειριζόμενη θέματα που αφορούν τις υποχρεώσεις των κρατών μελών όσον αφορά τον ορθό σχεδιασμό λιμένων και διασυνδέσεων με την ενδοχώρα, τη διαφάνεια της δημόσιας χρηματοδότησης και των λιμενικών τελών, τις προσπάθειες διοικητικής απλοποίησης στους λιμένες και την επανεξέταση των περιορισμών στην παροχή υπηρεσιών στους λιμένες. Αεροπορικές μεταφορές Βασική δράση 3: Επίσπευση της υλοποίησης του Ενιαίου Ευρωπαϊκού Ουρανού για τη βελτίωση της ασφάλειας πτήσεων, της μεταφορικής ικανότητας και της αποτελεσματικότητας και των αεροπορικών μεταφορών και τη μείωση του περιβαλλοντικού αντικτύπου τους. Η απουσία ενιαίας ολοκληρωμένης διαχείρισης του ευρωπαϊκού εναερίου χώρου έχει σημαντικές αρνητικές επιπτώσεις στους χρήστες του εναέριου χώρου. Εξαιτίας αυτής, τα αεροσκάφη πραγματοποιούν περιττές παρακάμψεις αντί απευθείας διαδρομές και υπάρχουν αδικαιολόγητες καθυστερήσεις στην εναέρια κυκλοφορία, με αποτέλεσμα σημαντικές οικονομικές και περιβαλλοντικές ζημίες. Ο κατακερματισμός του ευρωπαϊκού εναέριου χώρου οδηγεί σε υψηλό πρόσθετο κόστος για τις αεροπορικές εταιρείες, το οποίο εκτιμάται σε 5 δισ. ευρώ περίπου ετησίως[16]. Αυτό τελικά επιβαρύνει τους επιβάτες των αεροπορικών μεταφορών και την ευρωπαϊκή οικονομία. Λόγω της συνεχιζόμενης αύξησης της εναέριας κίνησης, το υφιστάμενο σύστημα διαχείρισης εναέριας κυκλοφορίας δεν είναι πλέον βιώσιμο για λόγους ασφάλειας των μεταφορών, μεταφορικής ικανότητας και κόστους. Με την επιτάχυνση της υλοποίησης του ενιαίου ευρωπαϊκού ουρανού μέσω μιας νέας δέσμης μέτρων, συμπεριλαμβανομένων των νομοθετικών δράσεων (όπως αποσαφήνιση των θεσμικών ρυθμίσεων, ενίσχυση των αρχών της αγοράς για την παροχή υπηρεσιών αεροναυτιλίας, επιτάχυνση της ανάπτυξης του SESAR, επαναπροσδιορισμός του συστήματος επιδόσεων και παροχή στην Επιτροπή σαφών εργαλείων επιβολής του νόμου, ιδίως όσον αφορά τα λειτουργικά τμήματα εναέριου χώρου), θα αντιμετωπιστούν τα εμπόδια αυτά που εξακολουθούν να υφίστανται και θα επέλθει μεγάλη πρόοδος σε ό,τι αφορά την απόδοση και την αποτελεσματικότητα. Θα βελτιωθεί περαιτέρω η ασφάλεια πτήσεων της αεροπορίας στην Ευρώπη, θα περιοριστεί το κόστος για τους πολίτες και τις επιχειρήσεις και θα μειωθούν οι εκπομπές αερίων του θερμοκηπίου από τις επί μέρους πτήσεις, ιδίως μέσω πιο αμεσότερης δρομολόγησης. Ενέργεια Βασική δράση 4: Βελτίωση της υλοποίησης και της εφαρμογής της τρίτης δέσμης μέτρων για την ενέργεια και δημιουργία διασυνοριακών αγορών επωφελών για τους καταναλωτές. Μια ολοκληρωμένη αγορά ενέργειας συμβάλλει στη μείωση των τιμών ενέργειας και διευκολύνει τις επενδύσεις. Έχει υπολογιστεί ότι οι καταναλωτές σε όλη την ΕΕ μπορούν να εξοικονομήσουν έως και 13 δις ευρώ ετησίως εάν όλα τα κράτη μέλη υιοθετήσουν τη φθηνότερη τιμολόγηση της ηλεκτρικής ενέργειας[17]. Μια ολοκληρωμένη αγορά ενέργειας προσφέρει επίσης πιο ασφαλή ενέργεια στην ΕΕ απ’ ό,τι οι 27 μικρότερης κλίμακας αγορές ενέργειας και διευκολύνει τη μετάβαση προς την κατεύθυνση συστημάτων ενέργειας χαμηλών εκπομπών άνθρακα, με το χαμηλότερο δυνατό κόστος Η ενέργεια πρέπει να μπορεί να διοχετεύεται εκεί όπου είναι αναγκαία, χωρίς φυσικά εμπόδια στα εθνικά σύνορα. Παρά την υιοθέτηση της τρίτης δέσμης μέτρων για την ενέργεια, δεν έχει ακόμη επιτευχθεί μια πλήρως ολοκληρωμένη ευρωπαϊκή εσωτερική αγορά ενέργειας, εις βάρος όλων των χρηστών ενέργειας, συμπεριλαμβανομένων των ιδιωτικών νοικοκυριών. Προκειμένου να επιτευχθεί ο συμφωνημένος στόχος για μια ολοκληρωμένη εσωτερική αγορά ενέργειας έως το 2014, οι κείμενοι κανόνες πρέπει να εφαρμοστούν πιστά στα κράτη μέλη και να επιβληθούν από δυνατές και ανεξάρτητες εθνικές και ενωσιακές αρχές. Επιπλέον, στη διάρκεια της παρούσας δεκαετίας, απαιτούνται σημαντικές επενδύσεις στα ενεργειακά συστήματα για τον εκσυγχρονισμό των ενωσιακών δικτύων, για την απαλλαγή από τις ανθρακούχες εκπομπές και για να καταστούν αυτά ενεργειακά αποδοτικά[18]. Η Επιτροπή θα υποβάλει σύντομα ανακοίνωση για τον απολογισμό της προόδου που έχει σημειωθεί σε ό,τι αφορά την ολοκλήρωση της εσωτερικής αγοράς ενέργειας και για να προτείνει δράσεις με τις οποίες μπορεί να διασφαλιστεί ότι η ενεργειακή αγορά της ΕΕ αξιοποιεί τις δυνατότητές της και ικανοποιεί τις προσδοκίες των πολιτών και των επιχειρήσεων της ΕΕ. 2.2. Προώθηση της διασυνοριακής κινητικότητας των πολιτών και των επιχειρήσεων Η κινητικότητα των πολιτών και των επιχειρήσεων βρίσκεται στο επίκεντρο της ευρωπαϊκής ολοκλήρωσης και της ενιαίας αγοράς. Η Επιτροπή θα συνεχίσει το έργο της προκειμένου να επιτύχει το όραμά της για μια ενιαία αγορά, εντός της οποίας οι πολίτες, οι εργαζόμενοι και οι επιχειρήσεις θα μετακινούνται ελεύθερα δια των συνόρων, όποτε και όπου επιθυμούν και χωρίς αδικαιολόγητους περιορισμούς επιβαλλόμενους από τις διαφορετικές εθνικές διατάξεις και κανονισμούς. Η κινητικότητα αποτελεί προϋπόθεση για να μπορέσει η ενιαία αγορά να έχει αποτελέσματα σε ό,τι αφορά τις δυνατότητές της, είτε αυτές είναι κοινωνικές, πολιτιστικές ή οικονομικές. Η χαμηλή κινητικότητα έχει μεγάλο τίμημα. Παρά το γεγονός ότι οι κενές θέσεις εργασίας αυξάνονται από τα μέσα του 2009, σε πολλά κράτη μέλη σημειώνονται πρωτόγνωρα επίπεδα ανεργίας. Ταυτόχρονα, η διασυνοριακή κινητικότητα των επιχειρήσεων δυσχεραίνεται λόγω δυσκολιών χρηματοδότησης νέων επιχειρηματικών σχεδίων και λόγω διοικητικού φόρτου. Παρόλο που το πρόγραμμα της ΕΕ για τη βελτίωση της νομοθεσίας έχει οδηγήσει σε βελτίωση του επιχειρηματικού ρυθμιστικού περιβάλλοντος, πρέπει να συνεχιστεί η σταθερή εστίαση στη μείωση του αδικαιολόγητου ρυθμιστικού και διοικητικού φόρτου. Σημαντικά μετέπειτα βήματα για την επίτευξη του κοινού μας οράματος είναι επομένως η αντιστοίχιση της προσφοράς και της ζήτησης εργατικού δυναμικού διασυνοριακά, η βελτίωση της πρόσβασης στη χρηματοδότηση και η προώθηση του επιχειρηματικού περιβάλλοντος στην Ευρώπη. Κινητικότητα των πολιτών Βασική δράση 5: Ανάπτυξη της πύλης EURES ώστε να καταστεί ένα πραγματικό ευρωπαϊκό εργαλείο εξεύρεσης εργασίας και πρόσληψης. Η ΕΕ έλαβε σημαντικά μέτρα για τη διευκόλυνση της κινητικότητας των πολιτών. Η νομοθεσία της ΕΕ επιτρέπει την εξαγωγή των εκ του νόμου δικαιωμάτων τους κοινωνικής ασφάλισης στο κράτος μέλος όπου αναζητούν εργασία. Προβλέπει την αναγνώριση των επαγγελματικών προσόντων που αποκτώνται σε άλλο κράτος μέλος. Το δίκτυο EURES και η πύλη του συνδέουν τις εθνικές δημόσιες υπηρεσίες απασχόλησης και παρέχουν πληροφορίες και συμβουλές σχετικά με τις κενές θέσεις εργασίας και τις συνθήκες εργασίας σε άλλα κράτη μέλη. Ωστόσο, τα εργαλεία και τα μέτρα για την αντιστοίχιση προσφοράς και ζήτησης εργασίας στα κράτη μέλη μπορούν να βελτιωθούν περαιτέρω ώστε να συμβάλουν σε μια πραγματική ευρωπαϊκή αγορά εργασίας. Προς τον σκοπό αυτό, η Επιτροπή θα καταστήσει το EURES αποτελεσματικότερο εργαλείο για ενδοενωσιακή πρόσληψη, τοποθέτηση και αντιστοίχιση των θέσεων εργασίας. Παράλληλα με τα επιγραμμικά μέσα, που ενισχύουν τη διαφάνεια και τη διαλειτουργικότητα προσόντων και ειδικεύσεων, όπως το Europass και το ευρωπαϊκό πλαίσιο επαγγελματικών προσόντων, η διαθεσιμότητα περισσότερων υπηρεσιών μέσω του EURES θα αυξήσει περαιτέρω τη διασυνοριακή κινητικότητα των εργαζομένων. Αυτό θα συμβάλει στη μείωση της αναντιστοιχίας εργατικού δυναμικού με θετικές επιπτώσεις στα επίπεδα απασχόλησης και οικονομικής απόδοσης. Η Επιτροπή θα εκτιμήσει τη δυνατότητα κάλυψης από το EURES και των περιόδων μάθησης και πρακτικής άσκησης. Επίσης, πρέπει να γίνουν περισσότερα για την ενίσχυση της κινητικότητας των υπηκόων τρίτων χωρών που εργάζονται στην ΕΕ, ιδίως με την ταχεία έγκριση από το Συμβούλιο και το Κοινοβούλιο των προτάσεων για την ενδοεπιχειρησιακή μετάθεση (ΤΠΕ) και τους εποχιακούς εργαζομένους. Η δυνατότητα μεταφοράς των επικουρικών δικαιωμάτων κοινωνικής ασφάλισης, περιλαμβανομένων των συντάξεων, αποτελεί πρόσθετο σημαντικό καθοριστικό παράγοντα για την κινητικότητα των εργαζομένων μεταξύ των κρατών μελών. Όπως τονίστηκε ήδη στην πράξη για την ενιαία αγορά του Απριλίου 2011, για τη διευκόλυνση της κινητικότητας οι πολίτες πρέπει να είναι σε θέση να εξασφαλίσουν την αναγνώριση και τη διατήρηση των δικαιωμάτων επαγγελματικής σύνταξης όταν μετακινούνται σε άλλο κράτος μέλος. Η Επιτροπή χαιρετίζει το γεγονός ότι το Συμβούλιο έχει συμφωνήσει να προβεί εκ νέου σε διαπραγματεύσεις για την τροποποιηθείσα νομοθετική πρόταση της Επιτροπής από το 2007 για την επίτευξη αυτού του στόχου. Πρόσβαση σε χρηματοδότηση Βασική δράση 6: Ενίσχυση των μακροπρόθεσμων επενδύσεων στην πραγματική οικονομία μέσω της διευκόλυνσης της πρόσβασης σε μακροπρόθεσμα επενδυτικά κεφάλαια. Για πολλές εταιρείες στην ΕΕ, η πρόσβαση στη χρηματοδότηση έχει καταστεί ιδιαίτερα πιο δύσκολη λόγω της χρηματοπιστωτικής κρίσης, αν και έχει αποφευχθεί μια πιστωτική κρίση, λόγω της εξαιρετικής παροχής ρευστότητας από το Ευρωσύστημα στο τέλος του 2011. Οι όροι χρηματοδότησης παραμένουν αυστηροί ιδιαίτερα για τις νεοϊδρυόμενες εταιρείες και τις ΜΜΕ και σε χώρες των οποίων η οικονομία επλήγη πολύ σοβαρά από την κρίση. Μια πτώση της τάξης του 45% στην άντληση επιχειρηματικών κεφαλαίων κατόπιν της κρίσης περιορίζει σημαντικά τη χρηματοδότηση που διατίθεται για τις καινοτόμες επιχειρήσεις[19]. Η έξυπνη, βιώσιμη και χωρίς αποκλεισμούς ανάπτυξη εξαρτάται σημαντικά από τη διαθεσιμότητα χρηματοδότησης για παρατεταμένο χρονικό ορίζοντα. Έχει ήδη αναληφθεί δράση σε επίπεδο ΕΕ για την προώθηση μακροπρόθεσμων επενδύσεων στην πραγματική οικονομία, ιδίως την παροχή χρηματοδότησης μέσω χρηματοδοτικών μέσων της ΕΕ[20] και της Ευρωπαϊκής Τράπεζας Επενδύσεων[21], την πρωτοβουλία για τα ομόλογα χρηματοδότησης έργων στο πλαίσιο της στρατηγικής «Ευρώπη 2020»[22] και το σχέδιο δράσης της Επιτροπής για τη βελτίωση της πρόσβασης στη χρηματοδότηση για τις ΜΜΕ, που συνδυάζει οικονομικά και κανονιστικά μέτρα. Η συμβολή της Επιτροπής στις συζητήσεις του Ευρωπαϊκού Συμβουλίου για την ανάπτυξη και την απασχόληση συνίστατο στο να αναλάβει στοχευμένη άσκηση επαναπρογραμματισμού με τα κράτη μέλη σε ό,τι αφορά τη χρήση των διαρθρωτικών ταμείων για τη βελτίωση της πρόσβασης των ΜΜΕ στη χρηματοδότηση, το οποίο είναι επίσης ένα βασικό στοιχείο για την επόμενη περίοδο χρηματοδότησης. Η Επιτροπή ανακοίνωσε επιπλέον επισκόπηση των επιπτώσεων των νέων τραπεζικών κεφαλαιακών απαιτήσεων που προκύπτουν από την εφαρμογή των νέων κανόνων της Βασιλείας ΙΙΙ σε ορισμένους βασικούς τομείς, όπως η χρηματοδότηση των ΜΜΕ. Ωστόσο, αυτός ο τύπος «μακροπρόθεσμων επενδύσεων» στην πραγματική οικονομία παραμένει περιορισμένος. Συγκεκριμένες επιλογές πολιτικής για την αντιμετώπιση αυτού του ζητήματος θα πρέπει να αξιολογηθούν στο πλαίσιο της επικείμενης πράσινης βίβλου σχετικά με τη χρηματοδότηση μακροπρόθεσμων επενδύσεων στην οικονομία της ΕΕ. Επιπλέον, η Επιτροπή θα υποβάλει προτάσεις σχετικά με πιθανές μορφές μακροπρόθεσμων επενδυτικών κεφαλαίων. Τα αμοιβαία κεφάλαια μπορούν να ανοίξουν νέες πηγές χρηματοδότησης για μακροχρόνια σχέδια και ιδιωτικές εταιρείες. Μπορούν να αποτελέσουν μια ελκυστική προσφορά για τους ιδιώτες επενδυτές που επιδιώκουν να επενδύσουν μακροπρόθεσμα, να διαφοροποιήσουν τον κίνδυνο και που προτιμούν σταθερή απόδοση με χαμηλή μεταβλητότητα, στον βαθμό που διασφαλίζεται το απαιτούμενο επίπεδο προστασίας του επενδυτή. Τα επιχειρηματικά κεφάλαια αποτελούν απαραίτητο συμπλήρωμα της τραπεζικής χρηματοδότησης όταν πρόκειται για την εξασφάλιση χρηματοδότησης σε μικρές επιχειρήσεις με αναπτυξιακό δυναμικό. Βάσει της ΠΕΑ Ι, η Επιτροπή πρότεινε κανονισμό για τη διευκόλυνση της συγκέντρωσης κεφαλαίων και την επένδυσή τους διασυνοριακά από τα ταμεία επιχειρηματικών κεφαλαίων. Για τον σκοπό αυτό, το 2012 η Επιτροπή θα ολοκληρώσει την εξέταση των πιθανών φορολογικών εμποδίων στις διασυνοριακές επενδύσεις επιχειρηματικών κεφαλαίων, βάσει της οποίας θα εξετάσει τα επόμενα βήματα με στόχο να προτείνει λύσεις το 2013, προλαμβάνοντας συγχρόνως τη φοροαποφυγή και τη φοροδιαφυγή[23]. Το ρυθμιστικό περιβάλλον για τις επιχειρήσεις Βασική δράση 7: Εκσυγχρονισμός των κανόνων της ΕΕ περί αφερεγγυότητας για τη διευκόλυνση της επιβίωσης των επιχειρήσεων και την προσφορά μιας δεύτερης ευκαιρίας στους επιχειρηματίες. Οι επιχειρήσεις που δραστηριοποιούνται στην Ευρώπη επωφελούνται από ένα σφαιρικά θετικό επιχειρηματικό περιβάλλον, το οποίο η ΕΕ βελτιώνει περαιτέρω μέσω του προγράμματος για τη βελτίωση της νομοθεσίας. Ωστόσο μπορούν να γίνουν περισσότερα βήματα. Η Ευρώπη χρειάζεται σύγχρονη νομοθεσία για την αφερεγγυότητα η οποία βοηθά τις βασικά υγιείς επιχειρήσεις να επιβιώσουν, ενθαρρύνει τους επιχειρηματίες να αναλαμβάνουν εύλογους κινδύνους και επιτρέπει στους πιστωτές να χορηγούν δάνεια με ευνοϊκότερους όρους. Ένα σύγχρονο δίκαιο περί αφερεγγυότητας προσφέρει μια δεύτερη ευκαιρία στους επιχειρηματίες και εξασφαλίζει ταχείες διαδικασίες υψηλής ποιότητας προς το συμφέρον και των οφειλετών και των πιστωτών. Πρέπει, επομένως, να δημιουργηθούν οι προϋποθέσεις για πανευρωπαϊκή αναγνώριση των καθεστώτων εθνικής αφερεγγυότητας και απαλλαγής από το χρέος, χάρη στις οποίες οι υφιστάμενες οικονομική πίεση επιχειρήσεις θα μπορούν να ανακτήσουν την ανταγωνιστική τους θέση στην οικονομία. Πρέπει να διασφαλιστεί η απλή και αποτελεσματική διαδικασία αφερεγγυότητας, όταν υπάρχουν περιουσιακά στοιχεία ή χρέη σε διάφορα κράτη μέλη. Χρειάζονται κανόνες για την αφερεγγυότητα ομάδων εταιρειών που μεγιστοποιούν τις πιθανότητες επιβίωσής τους. Για τον σκοπό αυτό, η Επιτροπή θα υποβάλει νομοθετική πρόταση για τον εκσυγχρονισμό του ευρωπαϊκού κανονισμού περί αφερεγγυότητας. Ωστόσο χρειάζονται περαιτέρω ενέργειες. Επί του παρόντος, σε αρκετά κράτη μέλη δεν είναι ιδιαίτερα ανεκτή η πτώχευση και οι ισχύοντες κανόνες δεν επιτρέπουν στους τίμιους καινοτομούντες να πτωχεύσουν «γρήγορα και φτηνά». Πρέπει να ανοίξουμε το δρόμο προς νέα μέτρα και κίνητρα ώστε τα κράτη μέλη να πάψουν να στιγματίζουν και να συνδέουν την πτώχευση με την αφερεγγυότητα και να μειωθούν τα υπερβολικά μεγάλα χρονικά διαστήματα για απαλλαγή από το χρέος. Θα πρέπει επίσης να εξεταστεί πώς μπορεί να βελτιωθεί περαιτέρω η αποτελεσματικότητα των εθνικών διατάξεων περί αφερεγγυότητας ώστε να δημιουργηθούν ισότιμες συνθήκες για τις επιχειρήσεις, τους επιχειρηματίες και τους ιδιώτες εντός της εσωτερικής αγοράς. Προς τον σκοπό αυτό, η Επιτροπή θα υποβάλει ανακοίνωση και παράλληλα θα επανεξετάσει τον ευρωπαϊκό κανονισμό περί αφερεγγυότητας. Πρόσθετες δράσεις απαιτούνται για την περαιτέρω βελτίωση του επιχειρηματικού ρυθμιστικού περιβάλλοντος. Η ύπαρξη διαφορετικών εθνικών φορολογικών συστημάτων συνεπάγεται σημαντικό διοικητικό φόρτο για τις εταιρείες που λειτουργούν σε διάφορα κράτη μέλη εντός των συνόρων της ΕΕ. Το γεγονός ότι κάθε κράτος μέλος εφαρμόζει διαφορετικές διατάξεις και διαδικασίες σχετικά με τον ΦΠΑ δημιουργεί ιδιαίτερα προβλήματα[24], κυρίως για τις ΜΜΕ που επιθυμούν να δραστηριοποιηθούν σε άλλο κράτος μέλος. Ως εκ τούτου, η Επιτροπή έχει ανακοινώσει ότι θα προτείνει την καθιέρωση τυποποιημένων δηλώσεων ΦΠΑ για να μπορούν οι επιχειρήσεις, σε προαιρετική βάση, να συμπληρώνουν μια τυποποιημένη δήλωση ΦΠΑ και όχι ένα διαφορετικό έντυπο ΦΠΑ σε κάθε κράτος μέλος[25]. Την οικονομική ανάπτυξη ωθούν όλο και περισσότερο οι επενδύσεις σε άυλα περιουσιακά στοιχεία, όπως η Ε&Α, τα διπλώματα ευρσειτεχνίας και η τεχνογνωσία. Για τον λόγο αυτό απαιτείται βελτίωση του επιχειρηματικού περιβάλλοντος ώστε να εξασφαλιστεί ότι προωθούνται και προστατεύονται αποτελεσματικά η δημιουργικότητα και η καινοτομία. Σε συνέχεια της συμφωνίας που επιτεύχθηκε στο Ευρωπαϊκό Συμβούλιο του Ιουνίου, θα ήταν ένα σημαντικό βήμα προς την κατεύθυνση αυτή η θέσπιση νομοθεσίας για την ενιαία προστασία διπλώματος ευρεσιτεχνίας στην ΕΕ, συνοδευόμενης από ενιαία εξειδικευμένη δικαιοδοσία, μια από τις βασικές δράσεις στο πλαίσιο της πράξης για την ενιαία αγορά του Απριλίου 2011. Βάσει αυτής, θα είναι δυνατή η πρώτη καταχώριση με ενιαία ισχύ ενός ευρωπαϊκού διπλώματος ευρεσιτεχνίας μέχρι την άνοιξη του 2014 και, επομένως, η μείωση του κόστους κατοχύρωσης των διπλωμάτων ευρεσιτεχνίας σε ολόκληρη την Ευρωπαϊκή Ένωση και του κόστους που προκύπτει από διαφορές σχετικά με τα διπλώματα ευρεσιτεχνίας. Για να ενθαρρύνουν αφενός τις επενδύσεις σε άυλα περιουσιακά στοιχεία και αφετέρου, για να βοηθήσουν τις καινοτόμες επιχειρήσεις να γίνουν ανταγωνιστικότερες με τις προσπάθειές τους στην Ε&Α, οι υπηρεσίες της Επιτροπής θα εξετάσουν το θέμα των μεθόδων αποτίμησης της διανοητικής ιδιοκτησίας και της αντιμετώπισης του ιδιαίτερα αποσπασματικού νομικού πλαισίου για την προστασία του εμπορικού απορρήτου με σκοπό να είναι ασφαλέστερο και λιγότρερο δαπανηρό για τις επιχειρήσεις και τους φορείς έρευνας να χορηγούν άδειες, να μεταβιβάζουν και να μοιράζονται πολύτιμη γνώση και πληροφορίες σε ολόκληρη την εσωτερική αγορά. 2.3. Στήριξη της ψηφιακής οικονομίας σε ολόκληρη την Ευρώπη· Η ψηφιακή οικονομία αλλάζει ριζικά την ενιαία αγορά. Με την καινοτομία, την ταχύτητα και την επέκτασή της πέραν των συνόρων έχει τη δυνατότητα να οδηγήσει σε νέα επίπεδα την ολοκλήρωση της ενιαίας αγοράς. Το όραμα της Επιτροπής είναι μια ψηφιακή οικονομία που να αποφέρει βιώσιμα οικονομικά και κοινωνικά οφέλη βάσει σύγχρονων επιγραμμικών υπηρεσιών και ταχείας σύνδεσης με το διαδίκτυο. Όλοι οι πολίτες και οι επιχειρήσεις πρέπει να έχουν την ευκαιρία να συμμετέχουν στην ψηφιακή οικονομία και παράλληλα να προστατεύονται από το παράνομο εμπόριο. Σε ορισμένες μεγάλες οικονομίες, η διαδικτυακή οικονομία αντιπροσωπεύει ήδη το 21% του ΑΕγχΠ για την περίοδο 2006-2011[26]. Η ψηφιακή οικονομία έχει έντονες πρόσθετες δευτερογενείς επιπτώσεις, δεδομένου ότι βελτιώνει την παραγωγικότητα και προσφέρει νέες λύσεις για τις μεγάλες κοινωνικές προκλήσεις, όπως τη γήρανση του πληθυσμού, την κοινωνική ένταξη και την εκπαίδευση. Χρειάζεται να καταβληθούν περαιτέρω προσπάθειες για να επιτευχθούν γρήγορα οι στόχοι που καθορίζονται στο Ψηφιακό θεματολόγιο για την Ευρώπη[27] και στην ανακοίνωση για το ηλεκτρονικό εμπόριο και τις επιγραμμικές υπηρεσίες[28]. Η πρόοδος στην αντιμετώπιση του κατακερματισμού των επιγραμμικών υπηρεσιών στα εθνικά σύνορα, η αντιμετώπιση της πρόκλησης για επενδύσεις σε υψηλής ταχύτητας δίκτυο και η αποκόμιση του οφέλους που συνεπάγεται η χωρίς χαρτί δημόσια διοίκηση, συνιστούν σημαντικά επόμενα βήματα. Υπηρεσίες Βασική δράση 8: Επιγραμμικές υπηρεσίες στήριξης μέσω αποτελεσματικότερων υπηρεσιών πληρωμών στην ΕΕ. Εντός του τομέα υπηρεσιών, οι επιγραμμικές υπηρεσίες προσφέρουν ιδιαίτερες ευκαιρίες. Για να υπάρξουν οφέλη, απαιτούνται οι κατάλληλες προϋποθέσεις πλαίσιο, ιδίως σε διασυνοριακό επίπεδο. Όπως τονίστηκε ήδη στην πράξη για την ενιαία αγορά του Απριλίου 2011, απαιτείται ιδιαίτερη προσοχή για τις υπηρεσίες πληρωμών και τις υπηρεσίες παράδοσης αγαθών που παραγγέλλονται επιγραμμικά. Δεδομένου ότι το 35% των χρηστών του διαδικτύου δεν αγοράζει μέσω διαδικτύου, επειδή έχει αμφιβολίες σχετικά με τις μεθόδους πληρωμής και επειδή εναπομένουν εμπόδια για την είσοδο στην αγορά[29], η βελτίωση της αγοράς πληρωμών αποτελεί πρώτη προτεραιότητα. Μια σειρά από ζητήματα πρέπει να αντιμετωπιστούν, όπως η ανεπαρκής εναρμόνιση, ο αναποτελεσματικός ανταγωνισμός σε ορισμένους τομείς πληρωμών με κάρτα και στο διαδίκτυο και η έλλειψη κινήτρων για την τεχνική τυποποίηση, για παράδειγμα, στον τομέα των πληρωμών μέσω κινητών. Ως εκ τούτου, η Επιτροπή θα προτείνει αναθεώρηση της οδηγίας για τις υπηρεσίες πληρωμών. Επίσης, θα υποβάλει νομοθετική πρόταση για πολυμερείς διατραπεζικές προμήθειες για τις πληρωμές με κάρτα. Οι αποτελεσματικές, αξιόπιστες και οικονομικά προσιτές υπηρεσίες παράδοσης δεμάτων για εμπορεύματα που παραγγέλλονται μέσω διαδικτύου αποτελεί μια ακόμη προτεραιότητα και η Επιτροπή θα αποφασίσει για τα επόμενα βήματα το 2013, μετά από δημόσια διαβούλευση. Όπως ανακοινώθηκε στην πράξη για την ενιαία αγορά του Απριλίου 2011, για να αξιοποιηθούν μέχρι το 2015 οι δυνατότητες ανάπτυξης που αναφέρονται στην οδηγία για τις υπηρεσίες, η Επιτροπή υπέβαλε σχέδιο δράσης τον Ιούνιο του τρέχοντος έτους[30]. Τα κράτη μέλη και η Επιτροπή πρέπει να συνεργαστούν για να υλοποιήσουν αμέσως τις δράσεις του εν λόγω σχεδίου, όπως ζήτησε το Ευρωπαϊκό Συμβούλιο. Πρέπει να δώσουν ιδιαίτερη προσοχή στην πλήρη συμμόρφωση με την οδηγία για τις υπηρεσίες και τη μεγιστοποίηση του οικονομικού της αντικτύπου, στον σχεδιαζόμενο χάρτη για τα πλήρως ηλεκτρονικά κέντρα ενιαίας εξυπηρέτησης και στην αμοιβαία αξιολόγηση των κανόνων που διέπουν τα νομοθετικώς κατοχυρωμένα επαγγέλματα. Θα πρέπει επίσης να εξασφαλίσουν την πλήρη εφαρμογή της ρήτρας για την «απαγόρευση των διακρίσεων» η οποία περιλαμβάνεται στην οδηγία για τις υπηρεσίες, σύμφωνα με την οποία οι πάροχοι υπηρεσιών δεν μπορούν να κάνουν διάκριση μεταξύ των πελατών τους ανάλογα με την υπηκοότητά τους ή τον τόπο κατοικίας τους, εκτός εάν αυτό δικαιολογείται αντικειμενικά. Στον πλαίσιο του προσεχούς σχεδίου δράσης για τον ευρωπαϊκό τομέα λιανικού εμπορίου, η Επιτροπή θα εντατικοποιήσει τις εργασίες της για τον εντοπισμό και την καταπολέμηση των αθέμιτων εμπορικών πρακτικών, σύμφωνα με τη δέσμευση που ανέλαβε βάσει της πράξης για την ενιαία αγορά, τον Απρίλιο του 2011. Οι πρακτικές αυτές είναι ιδιαίτερα επιζήμιες για τις ΜΜΕ. Δεδομένου ότι δεν παρατηρείται ικανοποιητική πρόοδος σε ό,τι αφορά την εξάλειψη αθέμιτων εμπορικών πρακτικών, μεταξύ άλλων και στο πλαίσιο του Φόρουμ Υψηλού Επιπέδου για τη βελτίωση της λειτουργίας της αλυσίδας εφοδιασμού τροφίμων, η Επιτροπή θα εξετάσει τα κατάλληλα επόμενα βήματα το 2013. Ψηφιακή ενιαία αγορά Βασική δράση 9: Μείωση του κόστους και αύξηση της αποδοτικότητας σε ό,τι αφορά την ανάπτυξη υποδομής επικοινωνιών υψηλής ταχύτητας. Η πρόσβαση σε ευρυζωνικές συνδέσεις υψηλής ταχύτητας αποτελεί θεμελιώδη παράγοντα για την καινοτομία, την ανταγωνιστικότητα και την απασχόληση. Αύξηση κατά 10% της διείσδυσης των ευρυζωνικών συνδέσεων μπορεί να οδηγήσει σε 1-1.5% αύξηση του ΑΕΠ ετησίως[31] και σε 1,5% αύξηση της παραγωγικότητας της εργασίας[32]. Η οφειλόμενη στην ευρυζωνικότητα καινοτομία στις επιχειρήσεις δημιουργεί απασχόληση και μπορεί να δημιουργήσει 2 εκατομμύρια νέες θέσεις εργασίας έως το 2020[33]. Ωστόσο, παρά την πρόοδο που έχει επιτευχθεί, η ΕΕ εξακολουθεί να αντιμετωπίζει χαμηλό επίπεδο επενδύσεων στην ανάπτυξη ευρυζωνικών δικτύων υψηλής ταχύτητας σε ολόκληρη την ενιαία αγορά και απέχει πολύ από την υλοποίηση των στόχων του ψηφιακού θεματολογίου για ένα διαδίκτυο υψηλής ταχύτητας[34]. Η ενιαία αγορά μπορεί να συμβάλει στην ουσιαστική επιτάχυνση της προόδου αντιμετωπίζοντας μια βασική αιτία αυτής της «καθυστέρησης» των επενδύσεων, δηλ. αδικαιολόγητα υψηλό κόστος έργων τεχνικής υποδομής, το οποίο μπορεί να αντιπροσωπεύει έως και το 80% του συνολικού κόστους στον τομέα αυτό και μπορεί να μειωθεί μέχρι και κατά ένα τέταρτο απλά και μόνο με την πολλαπλή επαναχρησιμοποίηση της υπάρχουσας υποδομής [35]. Η Επιτροπή θα προτείνει κοινούς κανόνες που θα βοηθήσουν τους φορείς εκμετάλλευσης να αξιοποιήσουν πλήρως τη δυνατότητα μείωσης του κόστους με τη χρήση της ευρυζωνικότητας. Η ταχεία έγκριση από το Ευρωπαϊκό Κοινοβούλιο και το Συμβούλιο της πρότασης της Επιτροπής για μια Διευκόλυνση «Συνδέοντας την Ευρώπη» θα βοηθήσει την αποτελεσματική ανάπτυξη των ευρυζωνικών συνδέσεων υψηλής ταχύτητας και των υποδομών ψηφιακών υπηρεσιών, μέσω της αποτελεσματικής χρήσης του προϋπολογισμού της ΕΕ για τη διεύρυνση των ιδιωτικών επενδύσεων σε ένα βασικό τομέα της οικονομίας. Για να επιτευχθεί το όραμα της ψηφιακής ενιαίας αγοράς, η ΕΕ πρέπει άμεσα να εξετάσει σειρά ζητημάτων, συμπεριλαμβανομένης της βέλτιστης χρήσης του ραδιοφάσματος στην ενιαία αγορά και να συνεχίσει τον προβληματισμό σχετικά με την ανάγκη περαιτέρω προσαρμογής της νομοθεσίας για τις τηλεπικοινωνίες και της νομοθεσίας περί δικαιωμάτων διανοητικής ιδιοκτησίας της ΕΕ. Η Επιτροπή προτίθεται να προωθήσει το τελευταίο θέμα, αρχίζοντας με τη συνέχεια που θα δοθεί στην πράσινη βίβλο για τη διαδικτυακή διανομή οπτικοακουστικών έργων και με την άμεση ολοκλήρωση της επανεξέτασης της οδηγίας του 2001 περί των δικαιωμάτων του δημιουργού. Ηλεκτρονική τιμολόγηση στις δημόσιες συμβάσεις Βασική δράση 10: Η ηλεκτρονική τιμολόγηση θα αποτελεί τον κοινό τρόπο τιμολόγησης για τις δημόσιες συμβάσεις. Η στροφή προς την ηλεκτρονική δημόσια διοίκηση, ιδίως στη διασυνοριακή της διάσταση, θα πρέπει να αποτελεί ενδιάμεσο στόχο για την Ευρωπαϊκή Ένωση και τα κράτη μέλη. Το ψηφιακό θεματολόγιο για την Ευρώπη[36] περιλαμβάνει έκκληση για αύξηση της χρήσης των υπηρεσιών ηλεκτρονικής διακυβέρνησης από το 50% των πολιτών της ΕΕ και το 80% των επιχειρήσεων της ΕΕ έως το 2015. Ένας πολλά υποσχόμενος τομέας είναι η ηλεκτρονική τιμολόγηση, η δε Επιτροπή ζήτησε την καθιέρωσή της ως κύριου τρόπου τιμολόγησης έως το 2020.[37] Με τη θέσπιση νομοθετικών μέτρων με τα οποία η ηλεκτρονική τιμολόγηση στις διαδικασίες σύναψης συμβάσεων θα γίνει πάγια πρακτική, ο δημόσιος τομέας θα αποτελεί την «πρωτοπόρο αγορά» για ηλεκτρονική τιμολόγηση και θα διαδοθεί η ευρύτερη χρήση της στην οικονομία. Η δράση στον τομέα αυτόν θα καταστήσει αποτελεσματικότερες, ανταγωνιστικότερες και επομένως οικονομικότερες τις διαδικασίες δημοσίων συμβάσεων μετά την ανάθεση για τα εμπλεκόμενα μέρη και για τους φορολογούμενους. Επίσης, θα συμβάλει στη μείωση των καθυστερήσεων στις πληρωμές από τις δημόσιες διοικήσεις. Στην περίπτωση του δημόσιου τομέα, από μια προκαταρκτική εκτίμηση προκύπτει ότι μέσα στα επόμενα λίγα χρόνια, θα μπορούσε ενδεχομένως να επιτευχθεί εξοικονόμηση περίπου 1 δισ. ευρώ ετησίως, αν όλα τα τιμολόγια υποβάλλονταν σε ηλεκτρονική μορφή[38]. Επιπλέον, η δράση είναι αναγκαία για να αποφευχθεί ο περαιτέρω κατακερματισμός της ενιαίας αγοράς, λόγω της συνεχιζόμενης θέσπισης εθνικών συστημάτων ηλεκτρονικής τιμολόγησης, τα οποία λειτουργούν βάσει των διαφορετικών, συχνά εθνικών, προτύπων. Ως εκ τούτου, αυξάνονται η πολυπλοκότητα και το κόστος για τις επιχειρήσεις που συνάπτουν διασυνοριακές συμβάσεις με τις δημόσιες αρχές σε όλη την ΕΕ. Συνεπώς, η Επιτροπή θα προτείνει συγκεκριμένες δράσεις για την επίτευξη αυτών των στόχων το 2013. Η μετάβαση στην ηλεκτρονική τιμολόγηση στο πλαίσιο των δημοσίων συμβάσεων θα συμπληρώσει τον εξελισσόμενο εκσυγχρονισμό των ενωσιακών κανόνων περί δημοσίων συμβάσεων[39], μια βασική δράση στο πλαίσιο της πράξης για την ενιαία εγορά του Απριλίου 2011. Οι δημόσιες αρχές που ήδη βασίζονται σε ηλεκτρονικά μέσα για την προμήθεια αγαθών, υπηρεσιών και έργων αναφέρουν ότι η εξοικονόμηση κυμαίνεται από 5% έως 20%. Με την ανάπτυξη δημόσιων ηλεκτρονικών συμβάσεων σε όλη την ΕΕ θα μπορούσαν να εξοικονομηθούν τουλάχιστον 100 δισεκατομμύρια ευρώ ετησίως στους κρατικούς προϋπολογισμούς στην ΕΕ[40]. Λαμβανομένου τούτου υπόψη, η Επιτροπή πρότεινε την πλήρη μετάβαση σε ηλεκτρονικές δημόσιες συμβάσεις στο στάδιο πριν από την ανάθεση μέχρι τα μέσα του 2016[41]. Το Συμβούλιο και το Κοινοβούλιο θα πρέπει να εγκρίνουν την πρόταση χωρίς καθυστέρηση. 2.4. Ενίσχυση της κοινωνικής επιχειρηματικότητας, της συνοχής και της εμπιστοσύνης των καταναλωτών Με την οικονομική κρίση να πλήττει τα πλέον ευάλωτα τμήματα των κοινωνιών και εδαφών μας, η Επιτροπή οραματίζεται οι πολιτικές της ενιαίας αγοράς να οδηγήσουν σε χωρίς αποκλεισμούς και χωρίς διακρίσεις ανάπτυξη, να καταστήσουν δυνατή την οικονομική και κοινωνική συμμετοχή και να προωθήσουν την εδαφική συνοχή. Το μέσο ποσοστό ανεργίας στην ΕΕ ανήλθε σε 10,4% τον Ιούλιο 2012[42] ενώ περίπου 81 εκατομμύρια ευρωπαίοι πολίτες αντιμετωπίζουν κίνδυνο φτώχειας[43], γεγονότα που υπογραμμίζουν την ανάγκη για επείγουσα δράση. Οι πολιτικές της ενιαίας αγοράς πρέπει να συμβάλουν στην αντιμετώπιση των αιτιών του αποκλεισμού στις κοινωνίες μας. Η κοινωνική οικονομία και οι κοινωνικές επιχειρήσεις αποτελούν βασικούς παράγοντες που οδηγούν σε κοινωνική καινοτομία, απουσία αποκλεισμών και εμπιστοσύνη. Για την εδραίωση της εμπιστοσύνης στην ενιαία αγορά και για την ενίσχυση της κοινωνικής οικονομίας της αγοράς είναι αναγκαίο να υπάρχουν πολύ υπεύθυνες και καινοτόμες επιχειρήσεις που να μπορούν να επηρεάσουν θετικά την κοινωνία και το περιβάλλον. Η εμπιστοσύνη είναι επίσης σημαντική ώστε οι καταναλωτές να κάνουν πλήρη χρήση της ενιαίας αγοράς και να αισθάνονται ασφαλείς να καταναλώνουν αγαθά και υπηρεσίες που αγοράζουν στη χώρα τους ή από άλλο κράτος μέλος. Καταναλωτές Βασική δράση 11: Βελτίωση της ασφάλειας των προϊόντων που κυκλοφορούν στην ΕΕ μέσω της καλύτερης συνοχής και επιβολής των κανόνων για την ασφάλεια των προϊόντων και την εποπτεία της αγοράς. Η ΕΕ διαθέτει ταχύ, αποτελεσματικό και αξιόπιστο δίκτυο για τη διασφάλιση της συμμόρφωσης με τους κανόνες ασφάλειας. Ωστόσο, μπορούν να βελτιωθούν περαιτέρω η συνοχή και επιβολή των υφιστάμενων μηχανισμών. Σε μια ενιαία αγορά στην οποία τα προϊόντα κυκλοφορούν ελεύθερα σε 27 εθνικά εδάφη, πρέπει να υπάρχει μεγάλος συντονισμός της εποπτείας της αγοράς ώστε να καθίσταται δυνατή ταχεία παρέμβαση σε μια μεγάλη περιοχή. Η εποπτεία της αγοράς θα πρέπει να καθιστά δυνατή την αναγνώριση των μη ασφαλών ή με άλλο τρόπο επιβλαβών προϊόντων και τη διατήρησή τους ή την απόσυρσή τους εκτός της αγοράς και την επιβολή ποινών σε ανέντιμες και εγκληματικές επιχειρήσεις. Θα πρέπει επίσης να λειτουργήσει ως ένα ισχυρό αποτρεπτικό. Η Επιτροπή θα προτείνει δέσμη νομοθετικών και μη νομοθετικών μέτρων που θα προσφέρει στους καταναλωτές μια πιο ομοιογενή ενιαία αγορά για ασφαλή προϊόντα και καλύτερη προστασία της υγείας, της ασφάλειας και του περιβάλλοντος. Θα μειώσει επίσης το κόστος της συμμόρφωσης για τις επιχειρήσεις και θα βοηθήσει στην εξάλειψη του αθέμιτου ανταγωνισμού αδίστακτων εμπόρων, ιδιαίτερα μέσω του καλύτερου συντονισμού των ελέγχων για την ασφάλεια των προϊόντων στα εξωτερικά σύνορα της ΕΕ. Επίσης, οι καταναλωτές ζητούν διαρκώς περισσότερες πληροφορίες για τα αγαθά που αγοράζουν. Η διαφάνεια και συγκρισιμότητα των πληροφοριών έχουν καίρια σημασία για να μπορούν οι καταναλωτές να κάνουν τις σωστές επιλογές. Όπως ανακοινώνεται στην πράξη για την ενιαία αγορά του Απριλίου 2011, η Επιτροπή θα προτείνει μια μεθοδολογία για τον υπολογισμό των περιβαλλοντικών (περιλαμβανομένων των εκπομπών αερίου του θερμοκηπίου) επιπτώσεων των προϊόντων και τον τρόπο με τον οποίο αυτή μπορεί να παρουσιαστεί στους καταναλωτές. Κοινωνική συνοχή και κοινωνική επιχειρηματικότητα Βασική δράση 12: Παροχή πρόσβασης σε όλους τους πολίτες της ΕΕ σε βασικό λογαριασμό πληρωμών, εξασφάλιση διαφανών και συγκρίσιμων τραπεζικών προμηθειών και εξόδων, και ευκολότερη αλλαγή τραπεζικών λογαριασμών. Η πρόσβαση σε τραπεζικούς λογαριασμούς και σε άλλες τραπεζικές υπηρεσίες είναι πλέον ουσιώδης για τη συμμετοχή στην οικονομική και κοινωνική ζωή, ωστόσο εξακολουθεί να γίνεται διάκριση, για παράδειγμα λόγω του τόπου κατοικίας, λόγω υπηκοότητας ή λόγω περιορισμένων οικονομικών πόρων. Δεδομένης της πληθώρας υπηρεσιών που προσφέρει, ένας λογαριασμός πληρωμών έχει σημαντικό ρόλο για την ένταξη των πολιτών στην ευρύτερη κοινωνική και οικονομική κοινότητα. Επομένως, χρειάζεται να δοθεί βοήθεια στους πολίτες της ΕΕ που ενδέχεται να συναντούν δυσκολίες όσον αφορά το άνοιγμα τραπεζικού λογαριασμού, προκειμένου να διευκολυνθούν η κοινωνική και εδαφική συνοχή και η κινητικότητα. Επιπλέον, υπάρχουν στοιχεία για προβλήματα που εξακολουθούν να υπάρχουν όσον αφορά τη διαφάνεια των πληροφοριών για τις τραπεζικές προμήθειες και έξοδα, γεγονός που δυσκολεύει τους πολίτες της ΕΕ να κάνουν συνειδητές επιλογές. Ως εκ τούτου, οι καταναλωτές τείνουν να αποφεύγουν την αλλαγή λογαριασμών, εφόσον είναι δύσκολη η σύγκριση των προσφορών. Η Επιτροπή θα υποβάλει νομοθετικές προτάσεις για την αντιμετώπιση των ζητημάτων αυτών. Στην πρωτοβουλία της για την κοινωνική επιχειρηματικότητα, του Οκτωβρίου 2011[44], η Επιτροπή παρουσίασε ένα σχέδιο δράσης για την ενίσχυση του ρόλου των κοινωνικών επιχειρήσεων στην ενιαία αγορά, όπως ανακοινώθηκε στην πράξη για την ενιαία αγορά του Απριλίου 2011. Το σχέδιο δράσης εφαρμόζεται επί του παρόντος σε στενή συνεργασία με την ομάδα εμπειρογνωμόνων για την κοινωνική επιχειρηματικότητα και με τους σχετικούς ενδιαφερόμενους φορείς. Στις αρχές του 2014, η Επιτροπή θα προβεί σε απολογισμό της προόδου που θα έχει επιτευχθεί και θα συζητήσει σχετικά με τα περαιτέρω αναγκαία βήματα για την προώθηση της κοινωνικής επιχειρηματικότητας. Στις 1 Οκτωβρίου 2012, η Επιτροπή δρομολόγησε το Βραβείο Κοινωνικής Καινοτομίας Diogo Vasconcelos. Στον τομέα της κοινωνικής επιχειρηματικότητας, σήμερα το πλέον πιεστικό πρόβλημα είναι η ανάπτυξη εργαλείων για την τόνωση της εμπιστοσύνης στις κοινωνικές επιχειρήσεις και της προβολής αυτών. Πρέπει να συμφωνηθούν νέα εργαλεία για να αποδειχθούν στους καταναλωτές, στις τράπεζες, στους επενδυτές και στις δημόσιες αρχές, οι θετικές αποδόσεις των κοινωνικών επιχειρήσεων. Η Επιτροπή θα αναπτύξει μεθοδολογία για τη μέτρηση των κοινωνικοοικονομικών οφελών που δημιουργούν οι κοινωνικές επιχειρήσεις. Η ανάπτυξη αυστηρών και συστηματικών μετρήσεων του αντικτύπου των κοινωνικών επιχειρήσεων στην κοινότητα, χωρίς αυτές να τις επιβαρύνουν με βαριά γραφειοκρατία, είναι ουσιώδης για να αποδειχθεί ότι τα χρήματα που επενδύονται σε κοινωνικές επιχειρήσεις οδηγούν σε μεγάλες εξοικονομήσεις και έσοδα (π.χ. φόροι ή δημιουργία θέσεων απασχόλησης). Οι μεθοδολογίες για τη μέτρηση του κοινωνικού αντικτύπου χρειάζονται, μεταξύ άλλων, για την υλοποίηση της πρότασης για το Ευρωπαϊκό Κοινωνικό Ταμείο Επιχειρηματικότητας ή για ένα χρηματοδοτικό μέσο υποστήριξης της κοινωνικής επιχειρηματικότητας στο πλαίσιο του προγράμματος για την κοινωνική αλλαγή και την καινοτομία, το οποίο στο παρόν στάδιο αποτελεί αντικείμενο διαπραγματεύσεων στο Ευρωπαϊκό Κοινοβούλιο και στο Συμβούλιο. Δεδομένου ότι η ενεργός συμμετοχή των εργαζομένων στις επιχειρήσεις τους έχει ισχυρό αντίκτυπο στην κοινωνική τους ευθύνη και στην παραγωγικότητά τους, η Επιτροπή θα εστιάσει επίσης την προσοχή της στο θέμα των συνεταιρισμών και της συμμετοχής των εργαζομένων στο μετοχικό κεφάλαιο. Τέλος, τα άτομα και οι ομάδες που πάσχουν από αναπηρία, συμπεριλαμβανομένης αυτής που σχετίζεται με την ηλικία, δεν θα πρέπει να τίθενται, εξαιτίας της αναπηρίας, σε μειονεκτική θέση στην ενιαία αγορά. Η Επιτροπή καταρτίζει επί του παρόντος πρωτοβουλία για τη βελτίωση της πρόσβασης των ατόμων με αναπηρίες σε αγαθά και υπηρεσίες εντός της ενιαίας αγοράς. 3. ΣΥΜΠΕΡΑΣΜΑ Η δεύτερη πράξη για την ενιαία αγορά καθορίζει δώδεκα άμεσες προτεραιότητες, στις οποίες θα επικεντρώνεται η Επιτροπή για να στηρίξει την ανάπτυξη, την απασχόληση και την εμπιστοσύνη στην ενιαία αγορά. Αποτελούν τα επόμενα βήματα προς το όραμα μιας άκρως ανταγωνιστικής κοινωνικής οικονομίας της αγοράς. Πρέπει να αναληφθεί κοινή δράση, ιδίως μεταξύ ευρωπαϊκών θεσμικών οργάνων και κρατών μελών, προκειμένου να τεθούν σε εφαρμογή το συντομότερο δυνατόν. Η Επιτροπή δεσμεύεται να υλοποιήσει όλες τις βασικές νομοθετικές προτάσεις μέχρι την άνοιξη του 2013 και όλες τις μη νομοθετικές δράσεις, το αργότερο έως το τέλος του ίδιου έτους. Η Επιτροπή απευθύνει έκκληση στο Ευρωπαϊκό Κοινοβούλιο και στο Συμβούλιο για ταχεία εκπόνηση όλων των βασικών νομοθετικών πράξεων και την έγκρισή τους, κατά προτεραιότητα, μέχρι την άνοιξη του 2014. Αν εφαρμοστεί άμεσα η δεύτερη πράξη για την ενιαία αγορά, μαζί με τα αποτελέσματα της πρώτης πράξης για την ενιαία αγορά, θα ανοίξουν νέοι δρόμοι προς την ανάπτυξη, την απασχόληση και την κοινωνική συνοχή για 500 εκατομμύρια Ευρωπαίους. Θα φανεί η αποφασιστικότητα της Ευρώπης να δημιουργήσει νέα ανάπτυξη μέσω μιας κοινής ατζέντας για την έξοδο από την κρίση. Πρέπει να δράσουμε από κοινού γρήγορα και φιλόδοξα. Δεν πρέπει να χαθεί χρόνος. ΠΑΡΑΡΤΗΜΑ Ι: ΕΝΙΑΙΑ ΑΓΟΡΑ – ΠΡΑΞΗ ΙΙ – ΚΑΤΑΛΟΓΟΣ ΤΩΝ ΒΑΣΙΚΩΝ ΔΡΑΣΕΩΝ || Κινητήρια δύναμη || Βασική δράση || Πρόταση της Επιτροπής Ανάπτυξη πλήρως ολοκληρωμένων δικτύων στην ενιαία αγορά 1 || Σιδηροδρομικές μεταφορές || Έγκριση τέταρτης δέσμης μέτρων για βελτίωση της ποιότητας και της αποδοτικότητας από πλευράς κόστους των υπηρεσιών σιδηροδρομικών μεταφορών επιβατών || Νομοθετική πρόταση που θα υποβληθεί το 4ο τρίμηνο του 2012 2 || Θαλάσσιες μεταφορές || Θέσπιση της δέσμης «γαλάζιας ζώνης» για τη δημιουργία μιας πραγματικής ενιαίας αγοράς για τις θαλάσσιες μεταφορές || Δέσμη νομοθετικών και μη νομοθετικών μέτρων που θα υποβληθεί το 2ο τρίμηνο του 2013 3 || Αεροπορικές μεταφορές || Επίσπευση της υλοποίησης του ενιαίου ευρωπαϊκού ουρανού με νέα δέσμη ενεργειών || Σχέδιο δράσης με νομοθετικά μέτρα που θα υποβληθεί το 2ο τρίμηνο του 2013 4 || Ενέργεια || Υλοποίηση σχεδίου δράσης για τη βελτίωση της εφαρμογής της τρίτης δέσμης για την ενέργεια || Σχέδιο δράσης που θα υποβληθεί το 4ο τρίμηνο του 2012 Προώθηση της διασυνοριακής κινητικότητας των πολιτών και των επιχειρήσεων 5 || Κινητικότητα των πολιτών || Ανάπτυξη της πύλης EURES ώστε να καταστεί ένα πραγματικό ευρωπαϊκό εργαλείο εξεύρεσης εργασίας και πρόσληψης. || Νομοθετική απόφαση που θα λάβει η Επιτροπή το 4ο τρίμηνο του 2012 6 || Πρόσβαση σε χρηματοδότηση || Ενίσχυση των μακροπρόθεσμων επενδύσεων στην πραγματική οικονομία μέσω της διευκόλυνσης της πρόσβασης σε μακροπρόθεσμα επενδυτικά κεφάλαια. || Νομοθετική πρόταση που θα υποβληθεί το 2ο τρίμηνο του 2013. 7 || Ρυθμιστικό περιβάλλον για τις επιχειρήσεις || Εκσυγχρονισμός των κανόνων της ΕΕ περί αφερεγγυότητας για τη διευκόλυνση της επιβίωσης των επιχειρήσεων και την προσφορά μιας δεύτερης ευκαιρίας στους επιχειρηματίες || Νομοθετική πρόταση και ανακοίνωση που θα υποβληθούν το 4ο τρίμηνο του 2012 Στήριξη της ψηφιακής οικονομίας σε ολόκληρη την Ευρώπη· 8 || Υπηρεσίες || Αναθεώρηση της οδηγίας για τις υπηρεσίες πληρωμών και υποβολή πρότασης για τις πολυμερείς διατραπεζικές προμήθειες προκειμένου να καταστούν αποτελεσματικότερες οι υπηρεσίες πληρωμών στην ΕΕ || Νομοθετική πρόταση που θα υποβληθεί το 2ο τρίμηνο του 2013. 9 || Ψηφιακή ενιαία αγορά || Θέσπιση κοινών κανόνων για τη μείωση του κόστους και την αύξηση της αποτελεσματικότητας της ανάπτυξης ευρυζωνικών δικτύων υψηλής ταχύτητας || Νομοθετική πρόταση που θα υποβληθεί το 1ο τρίμηνο του 2013. 10 || Δημόσιες συμβάσεις και ηλεκτρονική τιμολόγηση || Θέσπιση νομοθεσίας βάσει της οποίας η ηλεκτρονική τιμολόγηση είναι ο απαιτούμενος τρόπος τιμολόγησης για τις δημόσιες συμβάσεις || Νομοθετική πρόταση που θα υποβληθεί το 1ο τρίμηνο του 2013. Ενίσχυση της κοινωνικής επιχειρηματικότητας, της συνοχής και της εμπιστοσύνης των καταναλωτών 11 || Καταναλωτές || Βελτίωση της ασφάλειας των προϊόντων που κυκλοφορούν στην ΕΕ με την αναθεωρημένη οδηγία για την γενική ασφάλεια των προϊόντων, ένα νέο ενιαίο κανονισμό για την εποπτεία της αγοράς και συνοδευτικό σχέδιο δράσης || Δέσμη νομοθετικών και μη νομοθετικών μέτρων που θα υποβληθούν το 4ο τρίμηνο του 2012 12 || Κοινωνική συνοχή και κοινωνική επιχειρηματικότητα || Έγκριση νομοθετικής πρωτοβουλίας για να δοθεί σε όλους τους πολίτες της ΕΕ πρόσβαση σε βασικό λογαριασμό πληρωμών, εξασφάλιση διαφάνειας των τραπεζικών προμηθειών και εξόδων και συγκρισιμότητας των προμηθειών και ευκολότερη αλλαγή των τραπεζικών λογαριασμών || Νομοθετική πρόταση που θα υποβληθεί το 4ο τρίμηνο του 2012 ΠΑΡΑΡΤΗΜΑ ΙΙ: ΕΝΙΑΙΑ ΑΓΟΡΑ – ΠΡΑΞΗ Ι: ΚΑΤΑΣΤΑΣΗ ΠΡΟΟΔΟΥ ΤΩΝ ΔΡΑΣΕΩΝ Κινητήρια δύναμη || Δράση || Παραδοτέα Η αναμενόμενο αποτέλεσμα/κατάσταση προόδου Πρόσβαση των ΜΜΕ στη χρηματοδότηση || ΒΑΣΙΚΗ ΔΡΑΣΗ Θέσπιση νομοθεσίας για τα επιχειρηματικά κεφάλαια || Η Ευρωπαϊκή Επιτροπή υπέβαλε νομοθετική πρόταση στις 7 Δεκεμβρίου 2011. Έγκριση σχεδίου δράσης σχετικά με την πρόσβαση των ΜΜΕ στη χρηματοδότηση || Η Ευρωπαϊκή Επιτροπή ενέκρινε σχέδιο δράσης στις 7 Δεκεμβρίου 2011. Αναθεώρηση της οδηγίας για τη διαφάνεια || Η Ευρωπαϊκή Επιτροπή υπέβαλε νομοθετική πρόταση στις 25 Οκτωβρίου 2011. Αναθεώρηση του κανονισμού, για την εφαρμογή της οδηγίας περί ενημερωτικού δελτίου || Η Ευρωπαϊκή Επιτροπή υπέβαλε νομοθετική πρόταση στις 30 Μαρτίου 2012. Αναθεώρηση της οδηγίας για τις καταχρηστικές πρακτικές στην αγορά || Η Ευρωπαϊκή Επιτροπή υπέβαλε νομοθετική πρόταση στις 20 Οκτωβρίου 2011. Αναθεώρηση της οδηγίας για τις αγορές χρηματοπιστωτικών μέσων (MiFID) || Η Ευρωπαϊκή Επιτροπή υπέβαλε νομοθετική πρόταση στις 20 Οκτωβρίου 2011. Κινητικότητα των πολιτών || ΒΑΣΙΚΗ ΔΡΑΣΗ Αναθεώρηση του συστήματος αναγνώρισης των επαγγελματικών προσόντων || Η Ευρωπαϊκή Επιτροπή υπέβαλε νομοθετική πρόταση στις 19 Δεκεμβρίου 2011. Δημοσίευση λευκής βίβλου για τις συντάξεις || Η Ευρωπαϊκή Επιτροπή δημοσίευσε λευκή βίβλο στις 16 Φεβρουαρίου 2012. Θέσπιση νομοθεσίας περί δικαιωμάτων επικουρικής σύνταξης (φορητότητα) || Η Ευρωπαϊκή Επιτροπή υπέβαλε νομοθετική πρόταση στις 9 Οκτωβρίου 2007. Αναθεώρηση της οδηγίας για τα ιδρύματα επαγγελματικών συνταξιοδοτικών παροχών (ΙΕΣΠ) || Η Ευρωπαϊκή Επιτροπή εκπονεί νομοθετική πρόταση. Δημιουργία ευρωπαϊκού διαβατηρίου δεξιοτήτων || Η Ευρωπαϊκή Επιτροπή ετοιμάζει διαβατήριο. Έγκριση σύστασης του Συμβουλίου σχετικά με την άτυπη και ανεπίσημη μάθηση || Η Ευρωπαϊκή Επιτροπή υπέβαλε πρόταση για σύσταση του Συμβουλίου στις 5 Σεπτεμβρίου 2012. Δικαιώματα διανοητικής ιδιοκτησίας || ΒΑΣΙΚΗ ΔΡΑΣΗ Έκδοση νομοθεσίας για τη σύσταση ενιαίου καθεστώτος προστασίας των ευρεσιτεχνιών || Η Ευρωπαϊκή Επιτροπή υπέβαλε νομοθετική πρόταση στις 13 Απριλίου 2011. Διερεύνηση της ανάπτυξης μέσου αξιοποίησης των ΔΔΙ || Η Ευρωπαϊκή Επιτροπή διερευνά εναλλακτικές επιλογές για την ανάπτυξη ενός τέτοιου μέσου Θέσπιση νομοθεσίας σχετικά με τη συλλογική διαχείριση των δικαιωμάτων || Η Ευρωπαϊκή Επιτροπή υπέβαλε νομοθετική πρόταση στις 11 Ιουλίου 2012. Θέσπιση νομοθεσίας για τα ορφανά έργα || Η Ευρωπαϊκή Επιτροπή υπέβαλε νομοθετική πρόταση στις 24 Μαΐου 2011. Ενίσχυση του ρόλου του Παρατηρητηρίου παραποίησης και πειρατείας || Έκδοση κανονισμού από το Ευρωπαϊκό Κοινοβούλιο και το Συμβούλιο στις 19 Απριλίου 2012, μετά από νομοθετική πρόταση της Επιτροπής που υποβλήθηκε στις 24 Μαΐου 2011. Αποτελεσματικότερη καταπολέμηση της πειρατείας και της παραποίησης/απομίμησης || Η Ευρωπαϊκή Επιτροπή πραγματοποιεί διαβουλεύσεις σχετικά με επόμενες ενέργειες. Υποβολή νομοθετικής πρότασης για την τροποποίηση του ισχύοντος τελωνειακού κανονισμού || Η Ευρωπαϊκή Επιτροπή υπέβαλε νομοθετική πρόταση στις 24 Μαΐου 2011. Εκσυγχρονισμός του ευρωπαϊκού συστήματος εμπορικών σημάτων || Η Ευρωπαϊκή Επιτροπή εκπονεί νομοθετική πρόταση. Καταναλωτές || ΒΑΣΙΚΗ ΔΡΑΣΗ Νομοθεσία για την εναλλακτική επίλυση διαφορών/ηλεκτρονική επίλυση διαφορών || Η Ευρωπαϊκή Επιτροπή υπέβαλε νομοθετική πρόταση στις 29 Νοεμβρίου 2011. Συνέχιση των εργασιών που αφορούν την ευρωπαϊκή προσέγγιση για το θέμα της συλλογικής έννομης προστασίας || Η Ευρωπαϊκή Επιτροπή εξετάζει επιλογές πολιτικής. Αναθεώρηση της οδηγίας για τη γενική ασφάλεια των προϊόντων || Η Ευρωπαϊκή Επιτροπή εκπονεί νομοθετική πρόταση. Κατάρτιση σχεδίου δράσης για την εποπτεία της αγοράς || Η Ευρωπαϊκή Επιτροπή καταρτίζει σχέδιο δράσης. Πρόταση πρωτοβουλίας για το περιβαλλοντικό αποτύπωμα των προϊόντων || Η Ευρωπαϊκή Επιτροπή ετοιμάζει πρωτοβουλία. Δημοσίευση ανακοίνωσης για τα δικαιώματα των επιβατών || Η Ευρωπαϊκή Επιτροπή εξέδωσε ανακοίνωση στις 19 Δεκεμβρίου 2011. Αναθεώρηση της οδηγίας για τα οργανωμένα ταξίδια || Η Ευρωπαϊκή Επιτροπή εκπονεί νομοθετική πρόταση. Διασφάλιση της διαφάνειας των τραπεζικών προμηθειών και εξόδων || Η Ευρωπαϊκή Επιτροπή εκπονεί νομοθετική πρόταση. Παρουσίαση νομοθεσίας για την προστασία των δανειοληπτών σε αγορές ενυπόθηκης πίστης || Η Ευρωπαϊκή Επιτροπή υπέβαλε νομοθετική πρόταση στις 31 Μαρτίου 2011. Υπηρεσίες || ΒΑΣΙΚΗ ΔΡΑΣΗ Αναθεώρηση νομοθεσίας για το ευρωπαϊκό σύστημα τυποποίησης || Η Ευρωπαϊκή Επιτροπή υπέβαλε νομοθετική πρόταση την 1η Ιουνίου 2011. Διασφάλιση της εφαρμογής της οδηγίας για τις υπηρεσίες || Η Ευρωπαϊκή Επιτροπή εξέδωσε ανακοίνωση στις 8 Ιουνίου 2012. Διενέργεια ελέγχου επιδόσεων για τη δοκιμή της κοινής εφαρμογής στην πράξη της κοινοτικής νομοθεσίας, όπως εφαρμόζεται και τίθεται σε ισχύ από τα κράτη μέλη σε βασικούς τομείς (κατασκευές, τουρισμός, υπηρεσίες του επιχειρηματικού τομέα) || Η Ευρωπαϊκή Επιτροπή εξέδωσε ανακοίνωση στις 8 Ιουνίου 2012. Δρομολόγηση πρωτοβουλίας για την καταπολέμηση αθέμιτων εμπορικών πρακτικών || Η Ευρωπαϊκή Επιτροπή ετοιμάζει ανακοίνωση. Συγκρότηση ομάδας υψηλού επιπέδου σχετικά με τις επιχειρηματικές υπηρεσίες || Η Ευρωπαϊκή Επιτροπή ετοιμάζει τη συγκρότηση ομάδας υψηλού επιπέδου. Δίκτυα || ΒΑΣΙΚΗ ΔΡΑΣΗ Θέσπιση νομοθεσίας σχετικά με τις υποδομές ενέργειας και μεταφορών για την ανάπτυξη στρατηγικών σχεδίων || Η Ευρωπαϊκή Επιτροπή υπέβαλε νομοθετικές προτάσεις στις 19 Οκτωβρίου 2011. Έκδοση απόφασης για τη θέσπιση προγράμματος πολιτικής για το ραδιοφάσμα || Εκδόθηκε απόφαση από το Ευρωπαϊκό Κοινοβούλιο και το Συμβούλιο στις 15 Φεβρουαρίου 2012, βάσει νομοθετικής πρότασης την οποία υπέβαλε η Επιτροπή στις 20 Σεπτεμβρίου 2010. Ψηφιακή ενιαία αγορά || ΒΑΣΙΚΗ ΔΡΑΣΗ Θέσπιση νομοθεσίας σχετικά με την ηλ-υπογραφή, την ηλ-ταυτοποίηση και την ηλ- επαλήθευση ταυτότητας || Η Ευρωπαϊκή Επιτροπή υπέβαλε νομοθετική πρόταση στις 4 Ιουνίου 2012. Υποβολή προτάσεων σχετικά με τα τέλη περιαγωγής || Εκδόθηκε κανονισμός από το Ευρωπαϊκό Κοινοβούλιο και το Συμβούλιο στις 30 Μαΐου 2012, βάσει νομοθετικής πρότασης που υπέβαλε η Επιτροπή στις 6 Ιουλίου 2011. Παρουσίαση σχεδίου δράσης για την ανάπτυξη του ηλ-εμπορίου || Η Ευρωπαϊκή Επιτροπή υιοθέτησε σχέδιο δράσης στις 11 Ιανουαρίου 2012. Παρουσίαση κατευθύνσεων στα κράτη μέλη για τον εντοπισμό αδικαιολόγητης διακριτικής μεταχείρισης των καταναλωτών λόγω εθνικότητας / χώρας διαμονής || Η Ευρωπαϊκή Επιτροπή παρουσίασε έγγραφο εργασίας των υπηρεσιών της στο πλαίσιο της δέσμης για τις υπηρεσίες, στις 8 Ιουνίου 2012. Αναθεώρηση της οδηγίας για τις πληροφορίες του δημόσιου τομέα || Η Ευρωπαϊκή Επιτροπή υπέβαλε νομοθετική πρόταση στις 12 Δεκεμβρίου 2011. Κοινωνική επιχειρηματικότητα || ΒΑΣΙΚΗ ΔΡΑΣΗ Θέσπιση νομοθεσίας για τη διευκόλυνση της ανάπτυξης των ταμείων κοινωνικών επενδύσεων || Η Ευρωπαϊκή Επιτροπή υπέβαλε νομοθετική πρόταση στις 7 Δεκεμβρίου 2011. Θέσπιση νομοθεσίας για τη καθιέρωση Καταστατικού ευρωπαϊκών ιδρυμάτων || Η Ευρωπαϊκή Επιτροπή υπέβαλε νομοθετική πρόταση στις 8 Φεβρουαρίου 2012. Δρομολόγηση πρωτοβουλίας για την κοινωνική επιχειρηματικότητα || Η Ευρωπαϊκή Επιτροπή δρομολόγησε πρωτοβουλία στις 25 Οκτωβρίου 2011. Έκδοση ανακοίνωσης για την ΕΚΕ || Η Ευρωπαϊκή Επιτροπή εξέδωσε ανακοίνωση στις 25 Οκτωβρίου 2011. Νομοθετική πρόταση για την υποβολή μη οικονομικών εκθέσεων από τις επιχειρήσεις || Η Ευρωπαϊκή Επιτροπή εκπονεί νομοθετική πρόταση. Φορολογικές διατάξεις || ΒΑΣΙΚΗ ΔΡΑΣΗ Επανεξέταση της οδηγίας για τη φορολόγηση της ενέργειας || Η Ευρωπαϊκή Επιτροπή υπέβαλε νομοθετική πρόταση στις 13 Απριλίου 2011. Εισαγωγή της κοινής ενοποιημένης βάσης φορολογίας επιχειρήσεων (ΚΕΒΦΕ) || Η Ευρωπαϊκή Επιτροπή υπέβαλε νομοθετική πρόταση στις 16 Μαρτίου 2011. Προσδιορισμός στοιχείων της στρατηγικής για τον ΦΠΑ || Η Ευρωπαϊκή Επιτροπή εξέδωσε ανακοίνωση στις 6 Δεκεμβρίου 2011. Επίλυση των διασυνοριακών προβλημάτων φορολόγησης για τους πολίτες || Η Ευρωπαϊκή Επιτροπή εξέδωσε ανακοίνωση σχετικά με τους τρόπους αντιμετώπισης της διπλής φορολογίας στις 11 Νοεμβρίου 2011 και ανακοίνωση και σύσταση σχετικά με τον φόρο κληρονομιάς στις 15 Δεκεμβρίου 2011. Κοινωνική συνοχή || ΒΑΣΙΚΗ ΔΡΑΣΗ Θέσπιση νομοθεσίας για την εφαρμογή της οδηγίας περί αποσπάσεως εργαζομένων και την αποσαφήνιση της άσκησης της ελευθερίας εγκατάστασης/υπηρεσιών και των θεμελιωδών κοινωνικών δικαιωμάτων || Η Ευρωπαϊκή Επιτροπή υπέβαλε νομοθετικές προτάσεις στις 21 Μαρτίου 2012, αλλά στη συνέχεια απέσυρε την πρόταση για την αποσαφήνιση της άσκησης της ελευθερίας εγκατάστασης/υπηρεσιών παράλληλα με τα θεμελιώδη κοινωνικά δικαιώματα. Παρουσίαση ανακοίνωσης σχετικά με τις ΥΓΟΣ || Η Ευρωπαϊκή Επιτροπή εξέδωσε ανακοίνωση στις 20 Δεκεμβρίου 2011. Αναθεώρηση της δέσμης post-Altmark (δέσμη μέτρων σχετικά με τις κρατικές ενισχύσεις για τις υπηρεσίες γενικού οικονομικού συμφέροντος) || Η Ευρωπαϊκή Επιτροπή εξέδωσε νομοθετική απόφαση στις 20 Δεκεμβρίου 2011. Παρουσίαση πρωτοβουλίας για την πρόσβαση σε βασικό λογαριασμό πληρωμών || Η Ευρωπαϊκή Επιτροπή ενέκρινε σύσταση στις 18 Ιουλίου 2011. Ρυθμιστικό περιβάλλον για τις επιχειρήσεις || ΒΑΣΙΚΗ ΔΡΑΣΗ Θέσπιση νομοθεσίας για την απλούστευση των λογιστικών οδηγιών || Η Ευρωπαϊκή Επιτροπή υπέβαλε νομοθετική πρόταση στις 25 Οκτωβρίου 2011. Έκδοση οδηγίας για την απλούστευση των χρηματοοικονομικών υποχρεώσεων υποβολής εκθέσεων ειδικά για τις μικρομονάδες || Εκδόθηκε οδηγία από το Ευρωπαϊκό Κοινοβούλιο και το Συμβούλιο στις 14 Μαρτίου 2012 βάσει νομοθετικής πρότασης της Επιτροπής, η οποία υποβλήθηκε στις 26 Φεβρουαρίου 2009. Θέσπιση καταστατικού για την ευρωπαϊκή ιδιωτική εταιρεία || Η Ευρωπαϊκή Επιτροπή υπέβαλε νομοθετική πρόταση στις 25 Ιουνίου 2008. Θέσπιση προαιρετικού μέσου για το ευρωπαϊκό δίκαιο των συμβάσεων || Η Ευρωπαϊκή Επιτροπή υπέβαλε νομοθετική πρόταση στις 11 Οκτωβρίου 2011. Έκδοση κανονισμού για την απλούστευση της διασυνοριακής είσπραξης απαιτήσεων || Η Ευρωπαϊκή Επιτροπή υπέβαλε νομοθετική πρόταση στις 20 Ιουλίου 2011. Δημόσιες συμβάσεις || ΒΑΣΙΚΗ ΔΡΑΣΗ Αναθεώρηση οδηγιών περί δημοσίων συμβάσεων || Η Ευρωπαϊκή Επιτροπή υπέβαλε νομοθετική πρόταση στις 20 Δεκεμβρίου 2011. Θέσπιση (τροποποιητικής) οδηγίας για την ανάθεση συμβάσεων παραχώρησης || Η Ευρωπαϊκή Επιτροπή υπέβαλε νομοθετική πρόταση στις 20 Οκτωβρίου 2011. Θέσπιση νομοθεσίας για τις δημόσιες συμβάσεις με τρίτες χώρες || Η Ευρωπαϊκή Επιτροπή υπέβαλε νομοθετική πρόταση στις 21 Μαρτίου 2012. [1] Υπολογισμοί της Ευρωπαϊκής Επιτροπής με τη χρήση του μακροοικονομικού μοντέλου QUEST II. Για περισσότερες λεπτομέρειες σχετικά με το μοντέλο, μπορείτε να ανατρέξετε στην ιστοσελίδα http://ec.europa.eu/economy_finance/publications/publication1719_en.pdf [2] Ανακοίνωση της Ευρωπαϊκής Επιτροπής: «Πράξη για την Ενιαία αγορά. Δώδεκα δράσεις για την τόνωση της ανάπτυξης και την ενίσχυση της εμπιστοσύνης Μαζί για μια νέα ανάπτυξη», COM (2011) 206 τελικό [3] Mario Monti: «Μια νέα στρατηγική για την ενιαία αγορά»· Έκθεση προς τον Πρόεδρο της Ευρωπαϊκής Επιτροπής· 9η Μαΐου 2010 [4] Ευρωπαϊκό Κοινοβούλιο: «Δημιουργία μιας ενιαίας αγοράς για τους καταναλωτές και τους πολίτες» (Έκθεση Grech)· A7-0132/2010. [5] Συμπεράσματα του Ευρωπαϊκού Συμβουλίου· 23 Οκτωβρίου 2011· EUCO 52/11 [6] Ανακοίνωση της Ευρωπαϊκής Επιτροπής: «Καλύτερη διακυβέρνηση για την ενιαία αγορά», COM (2012) 259. [7] Ψήφισμα του Ευρωπαϊκού Κοινοβουλίου της 14ης Ιουνίου 2012, που αφορά την «Πράξη για την ενιαία αγορά: Τα επόμενα βήματα προς την ανάπτυξη» (2012/2663 (ΕΠΣ)) [8] Γνώμη της Ευρωπαϊκής Οικονομικής και Κοινωνικής Επιτροπής σχετικά με τις κύριες δράσεις προς μια πράξη για την ενιαία αγορά II· CESE 1575/2012 [9]Ευρωπαϊκή Επιτροπή: «Η Ενιαία Αγορά μέσα από τον φακό των ανθρώπων», http://ec.europa.eu/internal_market/strategy/docs/20concerns/publication_en.pdf [10] Ανακοίνωση της Ευρωπαϊκής Επιτροπής: «Ολοκληρωμένη βιομηχανική πολιτική για την εποχή της παγκοσμιοποίησης»· COM(2010)614. [11] Ανακοίνωση της Ευρωπαϊκής Επιτροπής: «Ψηφιακό θεματολόγιο για την Ευρώπη»· COM(2010)245. [12] Ανακοίνωση της Ευρωπαϊκής Επιτροπής: «Ένωση καινοτομίας»· COM(2010)546. [13] Όλες οι δράσεις που προτείνονται να ληφθούν από την Επιτροπή σε αυτό το έγγραφο είναι συνεπείς και συμβατές με το ισχύον πολυετές δημοσιονομικό πλαίσιο (2007-2013) και την πρόταση για το νέο πολυετές δημοσιονομικό πλαίσιο 2014-2020. [14] Εκφράζεται σε τόνους/χιλιόμετρο. Υπολογισμός βάσει δεδομένων της EUROSTAT. [15] Ανακοίνωση της Ευρωπαϊκής Επιτροπής: «Γαλάζια ανάπτυξη, ευκαιρίες για βιώσιμη ανάπτυξη στους τομείς της θάλασσας και της ναυτιλίας»·COM(2012)494. [16] Βάσει εκτιμήσεων που τεκμηριώνονται σε εκθέσεις του φορέα επανεξέτασης των επιδόσεων του Ενιαίου Ευρωπαϊκού Ουρανού και της Επιτροπής Αξιολόγησης των Επιδόσεων. [17] Μελέτη σχετικά με τη λειτουργία των λιανικών αγορών ηλεκτρικής ενέργειας για τους καταναλωτές στην ΕΕ· http://ec.europa.eu/consumers/consumer_research/market_studies/ retail_energy_market_study_en.htm [18] Το ενεργειακό σύστημα της Ευρώπης απαιτεί επενδύσεις περίπου 1 τρισεκατομμυρίου ευρώ έως το 2020, εκ των οποίων 200 δισ. ευρώ χρειάζονται για τα δίκτυα ηλεκτρισμού και φυσικού αερίου και μόνο· http://ec.europa.eu/energy/publications/doc/2011_energy2020_en.pdf [19] Έκθεση του προέδρου της ομάδας εμπειρογνωμόνων για τη διασυνοριακή αντιστοίχιση των καινοτόμων επιχειρήσεων με κατάλληλους επενδυτές· Ευρωπαϊκή Επιτροπή 2012· http://ec.europa.eu/transparency/regexpert/ index.cfm?do=groupDetail.groupDetailDoc&id=6008&no=1. [20] Ιδιαίτερα στο πλαίσιο της πολιτικής συνοχής. [21] Από την αρχή της χρηματοπιστωτικής κρίσης το 2008, η Ευρωπαϊκή Τράπεζα Επενδύσεων έχει χορηγήσει χρηματοδότηση ύψους 40 δις ευρώ σε περισσότερες από 210.000 ΜΜΕ. Ανακοίνωση της Ευρωπαϊκής Επιτροπής: «Σχέδιο δράσης για τη βελτίωση της πρόσβασης στη χρηματοδότηση για τις ΜΜΕ»· COM (2011) 870τελικό. [22] Στόχος της πρωτοβουλίας για ομόλογα έργων στο πλαίσιο της στρατηγικής «Ευρώπη 2020» είναι η προσέλκυση θεσμικών επενδυτών για τη χρηματοδότηση έργων υποδομής από την κεφαλαιαγορά. Τον Ιούλιο του 2012, η ΕΕ ξεκίνησε μια πιλοτική φάση της πρωτοβουλίας για ομόλογα έργων ΕΕ-ΕΤΕπ. [23] Η Επιτροπή έχει δρομολογήσει δημόσια διαβούλευση. Βλ. http://ec.europa.eu/taxation_customs/common/consultations/tax/2012_venture_capital_en.htm [24] Ανακοίνωση της Ευρωπαϊκής Επιτροπής: «Πρόγραμμα δράσης για τη μείωση του διοικητικού φόρτου στην Ευρωπαϊκή Ένωση - Τομεακά προγράμματα μείωσης και ενέργειες για το 2009», COM (2009) 544 και: http://ec.europa.eu/enterprise/policies/better-regulation/documents/ab_studies_2009_el.htm. [25] Ανακοίνωση της Ευρωπαϊκής Επιτροπής: «Το μέλλον του ΦΠΑ»· COM(2011)851 [26] Mckinsey Global Institute, «Internet matters, the net's sweeping impact on growth, jobs and prosperity», Μάιος 2011. [27] Ανακοίνωση της Ευρωπαϊκής Επιτροπής: «Ψηφιακό θεματολόγιο για την Ευρώπη», COM(2010) 245 τελικό. [28] Ανακοίνωση της Ευρωπαϊκής Επιτροπής: «Ένα συνεκτικό πλαίσιο για την ενίσχυση της εμπιστοσύνης στην ενιαία ψηφιακή αγορά ηλεκτρονικού εμπορίου και διαδικτυακών υπηρεσιών», COM (2011) 942. [29] Κοινοτική έρευνα της Eurostat για τη χρήση των ΤΠΕ από νοικοκυριά και από μεμονωμένα άτομα (2009). [30] Η φιλόδοξη εφαρμογή του από όλα τα κράτη μέλη θα οδηγήσει σε οικονομική ανάπτυξη της τάξης του 2,6% του ΑΕΠ της ΕΕ. Ανακοίνωση της Ευρωπαϊκής Επιτροπής: «Σύμπραξη για νέα ανάπτυξη στον τομέα των υπηρεσιών 2012-2015», COM(2012)261. Η Επιτροπή θα υποβάλει έκθεση σχετικά με την πρόοδο της εφαρμογής της οδηγίας για τις υπηρεσίες στο πλαίσιο της Ετήσιας Επισκόπησης της Ανάπτυξης, του 2013 [31] Czernich, N., Falck, O., Kretschmer, T., and Woessman, L. (2009) Broadband infrastructure and economic growth (CESinfo Working Paper no. 2861 [32] Booz & Company (2012) Maximising the impact of Digitalisation http://www.booz.com/media/uploads/BoozCo_Maximizing-the-Impact-of-Digitization.pdf [33] Εκτίμηση της Επιτροπής βάσει εθνικών μελετών (Liebenau, J., Atkinson, R., Karrberg, P., Castro, D. and Ezell, S., 2009, The UK Digital Road to Recovery· Katz R.L. et al , 2009, The Impact of Broadband on Jobs and the German Economy). [34] Ανακοίνωση της Ευρωπαϊκής Επιτροπής: «Ψηφιακό θεματολόγιο για την Ευρώπη», COM(2010) 245. [35] Analysis Mason (2008), The costs of deploying fibre-based next-generation broadband infrastructure [36] Ανακοίνωση της Ευρωπαϊκής Επιτροπής: «Ψηφιακό θεματολόγιο για την Ευρώπη», COM (2010) 245. [37] Ανακοίνωση της Ευρωπαϊκής Επιτροπής: «Αξιοποιώντας τα οφέλη της ηλεκτρονικής τιμολόγησης για την Ευρώπη», COM(2010) 712. [38] Ο αριθμός αυτός βασίζεται σε εκτιμήσεις της ίδιας της Επιτροπής με βάση στοιχεία διαθέσιμα στο κοινό. Ο πραγματικός αντίκτυπος της πρωτοβουλίας της Επιτροπής σε αυτόν τον τομέα μπορεί να διαφέρει από τον αριθμό αυτό. [39] Πρόταση οδηγίας του Ευρωπαϊκού Κοινοβουλίου και του Συμβουλίου περί δημοσίων συμβάσεων, COM(2011)896 τελικό, και πρόταση οδηγίας του Ευρωπαϊκού Κοινοβουλίου και του Συμβουλίου για τις προμήθειες από φορείς που δραστηριοποιούνται στους τομείς του ύδατος, της ενέργειας, των μεταφορών και των ταχυδρομικών υπηρεσιών, COM(2011)895 τελικό, που αποτελεί βασική δράση της πρώτης πράξης για την ενιαία αγορά. [40] Ανακοίνωση της Ευρωπαϊκής Επιτροπής: «Στρατηγική για ηλεκτρονικές δημόσιες συμβάσεις» COM(2012)179 τελικό. [41] Ανακοίνωση της Ευρωπαϊκής Επιτροπής: «Στρατηγική για ηλεκτρονικές δημόσιες συμβάσεις» COM(2012)179 τελικό. [42] Eurostat [43] Eurostat EU-SILC, έτος αναφοράς 2010 [44] Ανακοίνωση της Ευρωπαϊκής Επιτροπής: «Πρωτοβουλία για την κοινωνική επιχειρηματικότητα», COM(2011) 682.